JOHAN KYATE THEHOOYPAW 
Hiinnaw Bya 


1:1 Athotakawnaw kya hin Bya tuh alah umtyvae, tuh e Bya tuh Pachia 
ryte umkheih haeza tuh e Bya tuh Pachia nynh athua. 2 Athotakawpite 
Bya tuh Pachia ryte a umkheivae hae. 3 Amaw kyate Pachia nynh atynre 
balyn a rae, raepaw uccawhae balyn kya thuaza tuh e hiinnaw nynh 
ccungccaw kalan awnaw a thuakhae. 4 Bya tuh hiinnaw aleihpaw thuaza 
tuh e hiinnaw nynh ccungccaw kalan awnaw a thuakhae. 5 Tuh e awnaw 
nynh mohnaw lungkhu langkhe awza mohnaw nynh kharyh thei kho khy. 
6 Pachia nynh a phunghotu Johan oun shawza, 7 ccungccawhae kya 
awnaw kong holang te ccungccaw balyn nynh a hopaw phung thae haeza 
ah zynnawlang hae nynh oun thua. 8 Amaw tuh awnaw thuakhy, awnaw 
kong ho khylang nynh oun thua. 9 Tuh e awnaw tuh awnaw ahmepaw 
nynh athua; tuh e awnaw tuh laevaw lang oun thuaza ccungccaw balyn a 
awsatu nynh athua. 10 Tuh e awnaw tuh laephivaw kya umza amaw kyate 
Pachia nynh laephi hynh rae salama laephi nynh amaw tuh nyh khy. 11 
Amaw ram lungkhu kya oun thua salazema a ccungccawhae nynh ccou 
khyh hae. 12 Abang nynh ccou haeza ah zyn hae; tukeiccuze Pachia 
ccawhae thuanaw kaw a pya hae. 13 Laephi phungte Pachia ccaw thua 
kho thuakhyh cinawpaw suilan tuh laephi ccungccaw paw nynh sapaw 
ccawte thua kho thuakhy, Pachia ccacci kha mih Paw nynh athua. 14 Tuh 
e Bya tuh ccungccawlangte oun tangza bading te ngaethyathua-sanawte 
biate ah laku kyahin a um. A phu-enaw kha ah muih ohza Paw nynh a 
Ccapaw hoithypaw kya a pyapaw phu-enaw phuin kha nynh athua. 15 
Johan nynh tuh e paw kong kha hynte a ho: “Amaw tuh ka nulangte nynh 
oun thua; thuasalama kae laeze a leehua, pawccecize amaw tuh ka pui 
mawze alah umvae, cite kae hopya ohpaw kha amaw kong nynh athua,” a 
ci. 16 Accinpaw a ngaethyathuasanawte aenin tuh hy oun thuavaeza a 
hythuanaw tuh lukheit koute lukheit oun pya. 17 Pachia nynh Kawbya tuh 
Moses kyate oun pya, thuasalama a ngaethyathuasanaw te baccing tuh 
Jesuh Kri kyate nynh oun thua. 18 Hum nynh sangma Pachia tuh muih boy 


khyh hae. A Paw nynh Ccapaw hoithypaw, a by vawze a pawmpaw, 
Pachia athuapaw nynh a langsakuvae. 


Baptisma Pyatu Johan Phunghopaw 


19 Jerusalem khua e Judah kawhoitu-hae nynh abang silawtuhae te Levi 
ccungccawhae kha Johan kalan byakhia khylang shaw haeza, “Nang hynh 
hummou?” cite ah khia hae. 20 Johan nynh mih byakhiapaw kha ei leite, 
“Kae hyn Messiah ka thuakhy,” cite ccaerarilang te ccirarilang a let hae. 
21 Mimin nynh, “Athuaze, hummou na thua? Elijah na thua tou? cite ah 
khia hae. Johan nynh, “Ka thuakhy,” a ci. Mimin nynh, “Profet na thua 
tou?” ah ci hae. Anin nynh, “Ka thuakhy,” a ci. 22 Mimin nynh, “Athuaze 
hummou na thua, oun hopya tua?” ah ci hae. “Nae lepaw hyn oun 
shawtuhae kalan kae thuakhae aho ngaw. Namaw so hum nynh ka thua, 
cite mou na ciku?” ah ci hae. 23 Johan nynh profet Isaiah hopaw kha oun 
lakza: “Kae tuh “Bawipaw ccianaw laanpi kha lawbabinglang rae oh!” cite 
laestaramze a siapaw roy nynh ka thua,” cite a ci. 24 Farasihae nynh ah 
shawhaepaw phunghotuhae nynh, 25 Johan elang kha, “Messiah na 
thuakhyza Elijah te Profet zema na thuakhyh langze pawtemou baptisma 
na pya hae?” cite ah khia hae. 26 Johan nynh, “Kae nynh tuh tuite 
baptisma ka pya, thuasalama nae laku kya nah nylei ohpaw lukheit a um. 
27 Amaw tuh ka nulangte oun cceth lyaccya, thuasalama kae tuh a phanah 
rul a phoupatulangte sangma ka ngaekuh khy,” cite a khung hae. 28 Hynte 
ah khiakunaw hae hmin tuh Johan nynh baptisma a pyanaw hae Jordan 
vaw kyate ninthualang a umpaw Bethany khua kya nynh athua. 


Pachia Tuutaraw 


29 Amuakaw kya Johan nynh Jesuh a kalan oun cceih cciamangpaw kha 
muiza, “Laephi semaw a cciakhaetu Pachia Tuutaraw khuh dotua oh! 30 
“Ka nulangte ccungccaw lukheit oun ccei, thuasalama amaw tuh kae laeze 
a leehua, pawccecize ka pui mawze alah umvae,” cite a konglang ka 
hohepaw tuh amaw hynh nynh athua. 31 Amaw hyn hum nynh oun thua 


ngaw ci paw ka lah nyh khy, thuasalama amaw hyn Israelhae nynh ah 
nynawlang hae tuite baptisma ka pyanuathehaepaw tuh athua,” a ci. 32 
Johan nynh ccaekialangte, “Muisaw nynh vaaw langte vafu hawte oun 
rungbungza a tungvaw kya a ccupaw kha ka mui. 33 Amaw hyn hum nynh 
athua ci paw ka lah nyki khy, thuasalama tuite baptisma pyalangte oun 
shawtupaw Pachia nynh, “Muisaw nynh oun rungbung ciza ccungccaw 
lukhett tungvaw a ccupaw kha na muih ci, tuh e paw tuh Thya Muisaw te 
baptisma a pyatulangpaw nynh athua,” cite oun ho pya. 34 Tuh e paw tuh 
ka muivae. Ccaerarih kae hopya oh: Amaw tuh Pachia Ccapaw nynh 
athua,” a ci. 


Masaty Jesuh Zuituhae 


35 Amuakaw kya Johan te a zuituhae lunin tuh tuinkya thadyn ki haeza, 
36 a cceipaw Jesuh kha ah muih hae te Johan nynh, “Pachia Tuutaraw 
khuh dotua oh!” a ci. 37 Tute a hopaw kha zuituhae lunin nynh ah thae 
hae tuh Jesuh kha ah zui hae. 38 Jesuh nynh a nulang maekuza a 
zuihaepaw kha a muih tuh, “Pawmou na ccung oh?” cite a khia hae. 
Mimin nynh, “Rabbi, pawkyamou na um?” cite ah let hae. (Rabbi ci paw 
tuh sayapaw cinawpaw nynh athua.) 39 Jesuh nynh, “Rang ohla oun dotua 
oh,” a ci. ( Tuh ccyh tuh zete suimilan ccanpalei loukaw nynh athua.) 
Amaw ryte cceih haeza a umnaw kha ah muih hae te nin balyn amaw ryte 
ah umkheth hae. 40 Mih lakuze lukheit tuh Simon Peter netaw Andru nynh 
athua. 41 Vaekheitmawte a u Simon kha a muite, “Messiah tuh ka 
muivae,” cite a ho pya. (Messiah ci paw tuh “Kri” cinawpaw nynh athua.) 
42 Tuinte Simon tuh Jesuh kalan a cciakhae. Jesuh nynh amaw tuh doza, 
“Na min tuh Johan ccapaw Simon nynh na thua, thuasalama Sefas cite ko 
na thua ci,” a ci. (Sefas ci paw tuh Peter ci pawte lokuza asuilan tuh 
“Lungpi,” cinawpaw nynh athua.) 


Jesuh Nynh Filip Te Nathanael A Ko Hae 


43 Amuakalang Jesuh tuh Galilee lang ccialangte a paccyngku. Filip kha 


muiza a kyakhe, “Oun zui!” a ci. 44 (Filip tuh Bethsaida khuapaw thuaza 
Andru te Peter hae umnaw khua nynh athua.) 45 Filip nynh Nathanael tuh 
tongkuza a kyakhe, “Moses Kawbya cca-uk kya a konglang ah zeihaepaw 
te profethae nynh a konglang ah zeihaepaw kha kae muivae. Amaw tuh 
Josef ccapaw Jesuh, Nazareth khuapaw,” a ci. 46 Nathanael nynh, 
“Nazareth khua kyate uccahooypaw tuh pou kho ngawzaw tou?” cite a 
khia. Filip nynh, “Oun cceth la oun do tua,” a ci. 47 Jesuh nynh Nathanael 
a kalan oun cciapaw kha muiza, “Israel ccungccaw ccaccing nynh athua; a 
thinlung hynghunaw paping um khy!” a ci. 48 Na thanael nynh, 
“Pawtemou nae ny?” cite a khia. Jesuh nynh, “Filip nynh ae ko maw ebung 
ku kaw na um lyaze kae muivae,” a ci. 49 Nathanael nynh, “Saya, nang 
tuh Pachia Ccapaw nynh na thua! Nang tuh Israel Siangpahrang nynh na 
thua!” a ci. 50 Jesuh nynh, “Ebung ku kaw na um lyaze kae muivae, ka ci 
keiccuze nae zyn thua ta? Hynh laeze bapihuapaw patae nae muih ung ci!” 
a ci. 51 Te mih balyn kyakhe, “Baccaccing kae hopya oh: Vaaw oun 
hongkupaw te Ccungccaw Ccapaw tungvaw kya Pachia vaawhae 
rungbung kaethung ah umhaepaw kha nae muih cih oh,” a ci. 


Kanan Khua Kya Zudypoy 


2:1 Nin nin koute Galilee pee Kanan khua kya zudypoy a um. Jesuh a 
nung zema tuinkya umza, 2 Jesuh te a zuituhae kha ah ko bua hae. 3 Mih 
mitsurtui athate a nung nynh Jesuh kyakhe, “Mitsurtui hoivae khyh hae,” 
cite a ci. 4 Jesuh nynh, “Kae hyn, hynh e hyn rae, khah e kha rae, cite nae 
hopyalangpaw ka thuakhy, ka ccyh thua loh khy,” a ci. 5 Jesuh nung nynh 
sinumhae kyakhe, “Ae hopya ohpaw miakaw lak oh,” a ci. 6 Judahae 
nynh kuit singkupaw phung ah hoi hae hawte tuinkya lungre tawngtaruh a 
um. Lungre tawngkheit nynh galan sungthum cia a ccawng. 7 Jesuh nynh 
sinumhae kyakhe, “Hynh e lungrehae kya tui pheh bia tua oh,” a ci. 
Aletikulang ciate bia haeza, 8 mih kyakhe, “Lungre lungkhu e tui kha sua 
ohla poy tuanaw e thohaepaw kalan pya oh,” a ci. Tui tuh pya haeza, 9 tui 
tuh mitsurtuilang oun tangza a ta tua. Pawkyate nynh mitsurtui hyn oun 
thua ci paw nyh khy, (thuasalama tuisuatu sinumhae tuh mang nyh hae); 


tukeiccuze zudypaw kha koza, 10 a kyakhe, “Humhung nynh zema 
mitsurtui ahooyhuapaw kha masaty kya pya haeza ccungccaw balyn ah 
byn hae koute mitsurtui huataw kha ah pyahe hae. Thuasalama nang tuh 
ahooyhuapaw mitsurtui kha atu cia na naungku ung!” cite a ci. 11 Galilee 
pee Kanan khua kya Jesuh nynh masaty ngae-annaw a rae. Tuinkya a 
phu-enaw langkuza a zuituhae nynh ah zyn hae. 12 Tuh e koute Jesuh te a 
nung, a netawhae te zuituhae tuh Kapernaum khua lang cceih haeza 
tuinkya nin zyatari ah hae-ung hae. 


Beikinn Lang Jesuh A Ccei 


13 Pongpou Poy ccyh vyavya zawvaeza Jesuh tuh Jerusalem lang a ccei. 
14 Beikinn lungkhu kyakhe vaetua, tuu te valaeleh zuatuhae te mih ccaboy 
kya a dahunghaepaw phuarutuhae kha a muih hae. 15 Tukeiccuze 
khuiruih kha ccaungbualang rawikuza tuu te vaetua hae te sahiinhae balyn 
kha Beikinn tolang marya a dei hae. Phuarutuhae ccaboy balyn marya 
dawlehpah haeza mih phua balyn pong a hipya hae. 16 Te valaeleh 
zuatuhae elang kha, “Hem kyate nae valaelehae balyn cciakhae oh! Ka 
Paw inn tuh kungkunawlang mang nangvae oh!” cite kaw a pya hae. 17 A 
zuituhae nynh, “Pou Pachia, na inn ka raepekunaw nynh ka lungkhu kya 
maei hawte nynh oun u,” cite Ccathya nynh a ci paw kha oun nythui hae. 
18 Judah kawhoituhae nynh oun cceih ki haeza, “Hyncihawpaw uccaw 
rae khonaw ka hoi, ci paw langsakunawlang pawcihawpaw ngae-annaw 
mou nae raepah ci?” cite ah khia hae. 19 Jesuh nynh, “Hynh e Beikinn hyn 
phou ohla ninthum lungkhu ka sah thui kho ci,” a ci. 20 Mimin nynh, “ 
Ninthum lungkhu na sah kou ngawzaw tou? Hynh e Beikinn sanaw kya 
hyn sungpalei kumtaruh aro!” ah ci hae. 21 Thuasalama Jesuh nynh a 
hopaw Beikinn tuh amaw a pyn kha nynh athua. 22 Tukeiccuze Jesuh 
chinaw kyate oun thoothuite a zuituhae nynh amaw pyn kong nynh a ho ci 
paw kha nythui haeza Ccathya te Jesuh nynh ah hohaepaw kha ah zyn 
hae. 


Ccungccaw Thuanaw Jesuh Nynh Nynaw 


23 Jesuh tuh Pongpou Poy lungkhu Jerusalem khua a um lyaze ccungccaw 
patae nynh ngae-annaw a raepaw ah muih hae keiccuze amaw kha ah zyn 
hae. 24 Thuasalama Jesuh nynh a thinlung balynte zyn khyh hae, 
pawccecize mih balynte marya a ny hae. 25 Mih konglang tuh miccanghae 
nynh hopya ho khy, pawccecize mih thinlung pawte nynh aci ci paw tuh 
amaw nynh marya a ny kou. 


Jesuh Te Nikodemas 


3:1 Farasihae buu kya e Nikodemas cihaepaw Judah piccan lukheit alah 
um. 2 Zikheit tuh Jesuh kalan oun cceiza Jesuh kyakhe, “Rabbi, nang tuh 
Pachia nynh shawpaw saya nynh na thua ci paw kae ny. Ngae-annaw na 
raehaepaw hyn Pachia palette hum nynh sangma rae kholang khyh hae,” 
cite a ci. 3 Jesuh nynh, “Baccaccing kae hopya: humzema puithui 
athuakhyh langze Pachia Peenaw muih kholang khy,” cite a ci. 4 
Nikodemas nynh, “Pawtemou pi-ccan nynh tuh puithui kho athua ci? A 
nung voe lungkhu lang teete vaenin puinaw tuh thua kholang khy,” a ci. 5 
Jesuh nynh, “Baccaccing kae hopya: humzema tui te Muisawte puithui 
athuakhyh langze Pachia Peenaw lungkhu lang tee kholang khy. 6 
Ceungccaw tuh pynsawlangte nung te paw nynh sapaw nynh athua, 
thuasalama muisawlangte tuh Muisaw nynh sapaw nynh athua. 7 Na 
puithui hahe cih, kae ci paw keiccuze na ngag-an thua nang sa. 8 Khivae 
tuh a rynaw miakaw lang a zaw; a thung tuh na thae, thuasalama pawkyate 
oun zawza paw kalan nynh a cceth ci, ci paw na nyh khy. Muisaw nynh 
sapaw miakaw zema tuhawte nynh ah thua hae,” cite a ci. 9 Nikodemas 
nynh, “Pawtemou tute acyikuh kho ci?” a ci. 10 Jesuh nynh, “Nang tuh 
Israelhae laku kya ccanpatu minthang lukheit na thuaza hynh e sang na nyh 
kho khyh tou? 11 Baccaccing kae hopya: kaenin tuh kae nypaw kae hoza 
kae muipaw kae phy, thuasalama hum nynh sangma kae hopaw laawkuh 
ry khyh hae. 12 Hynh e laephi konglang kae hopaza nae zyn khy, tute 
athuaze pawtemou vaawlang konglang kae hopyavaeze nae zyn thya ci? 
13 Vaaw langte oun rungbungpaw Ccungccaw Ccapaw holeite hum 
sangma vaaw lang a kaepaw umboy khy,” a ci. 14 Moses nynh laesiaram 


kya ccaung vawlang daw fupaw a taw hawte Ccungccaw Ccapaw zema 
oun taw cih hae; 15 tukeiccuze amaw a zynpaw miakaw nynh zungzae 
hiinnaw ah hoi cih hae. 16 Pawccecize Pachia nynh laephi hyn eih a 
sungsah keiccuze a Ccapaw hoithypaw oun pyaza amaw a zynpaw 
miakaw tuh chivaelang khyh haeza zungzae hiinnaw ah hoi cih hae. 17 
Pawccecize laephi vawlang Pachia nynh a Ccapaw oun shawpaw hyn 
laephi bapiatulang oun shaw khy, laephi khumtulang nynh oun shaw. 18 
Humzema Ccapaw a zynpaw tuh bapianaw inglang khy; thuasalama a 
zynleipaw tuh Pachia Ccapaw hoithypaw a zyn khyh keiccuze bapianaw a 
ingvae, pawccecize Pachia Ccapaw hoithypaw kha zyn khy. 19 Bapianaw 
tuh hynte nynh athua: laephi vawlang hein awnaw oun thua, thuasalama 
ccungccawhae nynh awnaw laeze mohnaw kha ah ryhua hae, pawccecize 
ah laawhaepaw balyn tuh athahpaw cci nynh athua. 20 Humzema 
uccahooylei a latu nynh tuh awnaw kha huaza awnaw kalan ma cceih khy, 
pawccecize uccahooylei a raepaw kha oun lang sei ngaw ci paw kha a 
phang keiccu nynh athua. 21 Thuasalama humzema ahmepaw a raepaw 
nynh tuh awnaw kalan oun cceiza a raepaw kha Pachia kawngaete raepaw 
nynh athua ci paw kha awnaw nynh a langsaku,” a ci. 


Jesuh Te Johan 


22 Tuh e koute Jesuh te a zuituhae tuh Judea pee lang cceih haeza tuinkya 
mimin ryte sosoh um haeza baptisma a pya hae. 23 Johan zema Salim te 
asawleinaw Ainon kya baptisma a pya bua; pawccecize tuinkya tui patae 
um. Ccungccawhae nynh a kalan oun cceih haeza baptisma kha a pya hae. 
(24 Hynh e tuh Johan thonginn kya ah saw maw hae nynh athua.) 25 
Abang Johan zuituhae te Judapaw lukheit ryte thyasakunaw phung kong 
ah eikuh hae. 26 Tukeiccuze Johan kalan cceih haeza, “Sayapaw, Jordan 
kyate ninthualang e namaw ryte na umkheih ohpaw te a konglang na 
hopaw kha na nyh ung khaw? Atulya baptisma pya cciamang haeza 
ccungccaw miakaw nynh a kalan oun cceih hae,” ah ci hae. 27 Johan 
nynh, “Pachia nynh pyapaw cileite hum nynh zema pawsangma ccoupaw 
hoilang khyh hae. 28 Kamaw ccacci nynh, ‘Kae tuh Messiah ka thuakhy, 


oun shawtyhaepaw nynh ka thua,” cite ka hopaw a thaetu ccaekia tuh 
nanin nynh nah thua oh. 29 Dypaw monung tuh a dytu ccanvaepaw nynh 
ccoupaw nynh athua; thuasalama zudytu ccanvaepaw a banpaw, thadynte 
roy a ngaepaw nynh ccanvaepaw roy a thaete tuh a lung myarya tua. Tuh e 
lungtuanaw tuh ka uccaw thuaza ka lungtuanaw tuh accin. 30 Amaw tuh a 
kaethung ciza kae tuh ka rungbung ci,” a ci 


Vaaw Langte Oun Rungbungpaw 


31 Vaaw langte oun rungbungpaw tuh ccungccaw balyn laeze a leehua. 
Laephi kyate oun thuapaw tuh laephi uccaw thuaza laephi bya konglang 
nynh a ho, thuasalama vaaw langte oun thuapaw nynh tuh pawpaw 
tungvaw balyn a um. 32 Amaw nynh a muipaw te a thaepaw ho salazema 
hum nynh sangma a phunghopaw tuh pawm khyh hae. 33 Thuasalama 
hum nynh zema a phunghopaw a pawmtu nynh tuh a pawmpaw liate 
Pachia tuh ahmepaw nynh athua ci paw kha a tyn sa. 34 Pachia shawpaw 
nynh tuh Pachia nynh a Muisaw accinpaw kha a pya keiccuze Pachia bya 
kha a phy. 35 Paw nynh a Ccapaw tuh sungsaza pawpaw balyn kha a 
huhan lungkhu kya a naung. 36 Ccapaw a zynpaw miakaw tuh zungzae 
hiinnaw ah hoi hae; Ccapaw kaw a eipaw tuh hiinnaw hoitlang khyh haeza 
Pachia detanaw kaw khe ah um cih hae. 


Jesuh Te Samarianung 


4:1 Jesuh tuh Johan laeze zuitu alawng-hua hoiza baptisma alawnghua a 
pya hae ci paw kha Farasihae nynh ah thae hae. 2 (Ccaccingte cilangze 
Jesuh amaw nynh hum sangma baptisma pya khyh hae; zuituhae kyalya 
nynh ah pya hae.) 3 Tute ah hohaepaw kha Jesuh nynh a thae tuh Judea 
ram kyate toykuza Galilee lang a ki ki. 4 A kipawte Samariaram a 
cciapaw bia. 5 Jakob nynh a ccapaw Josef kya pyapaw looram kyate 
asawleinaw Samariaram kya Sikhar cikupaw khua khokheit kya a thua. 6 
Tuinkya Jakob tuikhua umza Jesuh tuh khuaccongnaw kyate a ba keiccuze 
tuikhua pe kya a dahung. Tuh ccyh lya tuh ninthu loukaw nynh athua. 7 


Samarianung tuh tui thelang oun cceiza Jesuh nynh a kyakhe, “Tui 
nialangpaw oun pya tua,” cite a ci. ( 8 A zuituhae tuh looh re khylang 
kholae lang ah cceth hae.) 9 Nopinung nynh, “Nang tuh Judapaw na 
thuaza kae tuh Samarianung nynh ka thua - pawtemou tui nialangpaw nae 
ngia?” a ci. (Judahae tuh Samariahae mangpaw anphehae kha mang ry 
khyh hae.) 10 Jesuh nynh, “Pachia nynh ae pyapaw hyn pawpel athua ci 
paw, te tui ae ngiatu hyn humpei athua ci paw nyh laze amaw hyn na ngia 
paleh ciza amaw nynh hiinnaw tuize ae pya paleh cipaw!” a ci. 11 
Nopinung nynh, “Bawipaw, batin na hoi khyza tukhua hynh myarya khu. 
Pawkya emou tuh e hiinnaw tui tuh na laaw ngaw? 12 Kae mingpaw 
Jakob nynh hynh e tuikhua hyn oun pya; amaw te a ccawhae te a sahiinhae 
balyn nynh tuikhua kya e hyn ah nia hae. Jakob laeze ka leehua cite tou na 
tuaku?” a ci. 13 Jesuh nynh, “Humzema hynh e tui a neihpaw tuh tui a 
haw ki ci, 14 thuasalama humzema ka pyalangpaw tui a neihpaw tuh tui 
hawvaelang khy. Kae nynh ka pyalangpaw tui tuh a lung khu kya 
tuidylang a tang ciza tuh e nynh hiinnaw pyatu tui te zungzae hiinnaw a 
pya ci,” cite a ci. 15 Nopinung nynh, “Bawipaw, tuh e tui tuh oun pya tua! 
Tuinte tui ka haawvaelang khyza hein kalan tui thelang ka ccia ma 
hovaelang khy,” a ci. 16 Jesuh nynh, “Lah cceih la na vawpaw lah ko la 
oun ki,” a ci. 17 Anin nynh, “Vawpaw ka hoi khy,” a ci. Jesuh nynh, 
“Vawpaw ka hoi khyh na ci paw tuh ahmepaw nynh na ho. 18 Vawpaw 
lupangaw na hoivaeza atu na ungkhaepaw hyn na vawpaw ccaccing 
thuakhy. Ahmepaw nynh nae ho pya,” a ci. 19 Nopinung nynh, “Bawipaw 
profet na thuapaw kha kae ny. 20 Kaenin Samariahae kae nungpawhae 
nynh hynh e mua vawte Pachia ah lah beik hae, thuasalama nanin Judahae 
nynh Pachia tuh Jerusalem kyate beiklangpaw nynh athua nah ci oh,” cite 
a ci. 21 Jesuh nynh a kyakhe, “Nopinung, ka hopaw hyn zyn; 
cceungccawhae nynh Pachia tuh hynh e mua kya thuasa, Jerusalem kya 
zema thuasa, oun beik khyh nin hae ccyh oun thua ci. 22 Nanin 
Samariahae nynh nah beik ccaccing ohpaw nah nyh khyh oh, thuasalama 
kaenin Judahae nynh tuh kae beikpaw kae ny, pawccecize Judahae kyate 
nynh khumnaw tuh oun thua. 23 Thuasalama Pachia Muisaw huhan liate 
Pachia a beik ccaccinghaepaw nynh Paw tuh muisaw te baccing te oun 


beik nin hae ccyh oun thua ciza heinkya a umvae; tute a beiktuhae tuh Paw 
nynh a ccung hehaepaw nynh ah thua hae. 24 Pachia tuh Muisaw thuaza a 
beikhaepaw nynh muisaw te baccing te ah beiklanghaepaw nynh athua,” a 
ci. 25 Nopinung nynh a kyakhe, “Messiah oun thua ciza atynre balyn 
amaw nynh oun hopah ci, ci paw ka ny,” a ci. 26 Jesuh nynh, “Na kyaze a 
ho Iyaccyapaw hyn tuh e paw tuh nynh ka thua,” a ci. 27 Tuh ccyh lyakhe 
a zuituhae tuh oun ki haeza nopinung ryte ah beikuhaepaw kha ah muih 
hae tuh mih ngae-an myarya thua. Thuasalama hum nynh sangma tuh e 
nung kha, “Pawmou na ry?” cite khia khyh haeza, Jesuh khazema, 
“Pawlangmou hynh e nung te bya nah hokuh oh?” cih ki khyh hae. 28 
Tuinte nopinung nynh a dawre kha cciatawte kholae lang kiza ccung- 
ccawhae kyakhe, 29 “Nulang e uccaw ka raepaw balyn a hokhotupaw hyn 
oun dotua oh! Amaw hyn Messiah tuh thuaccave ma?” a ci. 30) 
Tukeiccuze kholae te pou haeza Jesuh kalankhe ah cceih hae. 31 Tuh 
ccyh lyakhe a zuituhae nynh Jesuh kha, “Sayapaw, looh ae hin!” cite ah 
hopya hae. 32 Thuasalama anin nynh, “A konglang nah nylei ohpaw 
aelangpaw looh ka hot,” a ci. 33 Tukeiccuze a zuituhae nynh, “Lukhakheit 
nynh looh a pya hae thuaccah ngawzaw?” cite mimaw kyakhe ah khiakuh 
hae. 34 Jesuh nynh mih kyakhe, “Ka looh tuh oun shawtupaw a rynaw rae 
te ryalaw oun pyapaw thasah hynh nynh athua. 35 Tousenawze, “Sapalei 
koute looh rawe ccyh,” nah ci oh. Thuasalama baccaccing kae hopya oh: 
loohae hyn hooyte dotua oh; looh tuh pheh voy kouvaeza rawe ccyh 
azawvae! 36 Looh a rawetupaw tuh ninro kha pya thuaza looh tuh 
zungzae a htinnaw hanlang a ccakhungku. Tukeiccuze a ccouutupaw te a 
rawetupaw mih lung ah tua kalang ci. 37 Pawccecize tousenaw nynh, 
“Ceungccaw lukhakheit nynh a tu, miccangpaw lukheit nynh a aw,” ci paw 
tuh ahme. 38 Nah laaw boyleinaw oh loo kya looh rawelang kae shaw oh. 
Tuinkya miccanghae nynh ah lah laaw tynaw hae kyate mih ryalawnaw 
keiccuze amiat nah mawe oh,” cite a ci. 39 Nopinung nynh, “Ka lah 
raetypaw balyn oun hopya kou,” cite a ho keiccuze tuh e khua kya 
umhaepaw Samariahae patae nynh Jesuh tuh ah zyn hae. 40 Tukeiccuze a 
kalankhe Samariahae nynh cciate kae kya um hin, cite ngia haeza tuinkya 
Jesuh tuh ninnin a um. 41 A bya hopaw kha ah thaehaepawte ccungccaw 


hou lawng nynh ah zyn hae. 42 Te mimin nynh nopinung kyakhe, “Na 
hopaw keiccuze atu kae zynpaw thuakhy, thuasalama kaemaw ccacci 
nynh a bya kae thaeza amaw hyn laephi khumtu ccaccing nynh athua ci 
paw kha kae ny keiccu nynh athua,” ah ci hae. 


Jesuh Nynh Bawi Lukheit Ccapaw A Dang Sa 


43 Tuinkya ninnin a um koute Jesuh tuh pouza Galilee langkhe a ccei. 44 
Pawccecize amaw ccacci nynh, “Profet tuh amaw ram lungkhu kya 
sawtuanaw mawe khy,” a lah ci. 45 Galilee kya a thuate tuinkya e hae 
nynh ah lah doyhaw hae, pawccecize Jerusalem Pongpou Poy kalan a 
ccethaepaw nynh tuin poy lungkhu kya a uccaw raepaw balyn ah muih hae 
keiccu nynh athua. 46 Tuinte tui mitsurtuilang a tangsanaw Galilee pee 
Kanan khua lang a cceth ki. Kapernaum khua kya ccapaw a ccihpaw 
accozah bawi lukheit tuinkya a lah um. 47 Jesuh tuh Judea kyate Galilee 
lang oun thua ci paw a thaete vyavya a chipaw a ccapaw umnaw 
Kapernaum lang ccianualang a ngia. 48 Jesuh nynh a kyakhe, 
“Ngae-annaw te khuaruaru uccawhae nah muih boyvae khyh ohze nanin 
nynh tuh nah zynvaelang khyh oh,” a ci. 49 Tuh e bawi nynh, “Bawipaw, 
ka ccapaw a chi maw hin beh cciatua si,” cite a ci. 50 Jesuh nynh a 
kyakhe, “Lah cceih, na ccapaw tuh a hun ci!” a ci. Tuh e paw nynh Jesuh 
bya kha zynza a cceit. 51 Inn lang a ccianaw laanpi kyate a sinumhae nynh 
thungpangte lah cciadoy haeza, “Na ccapaw tuh a hiin ci!” cite ah ci hae. 
52 Hotuh ccyh kya mou ka ccapaw tuh a danghua ci paw a khia hae te 
mimin nynh, “Inkhawnin zete suimilan ccankheit kya a ngesaw akya,” ah 
ci hae. 53 Tuh ccyh tuh Jesuh nynh, “Na ccapaw a hiin ci,” a lah ci ccyh 
nynh athua, cite a paw nynh a nythui. Tukeiccuze amaw te a innbynhae 
balyn nynh ah zyn hae. 54 Hynh e tuh Jesuh nynh Judea kyate Galilee lang 
a thua koute vaeninnaw ngaeg-annaw a raepaw nynh athua. 


Kuaa Kin Kya Ngeccih Dangsanaw 


5:1 Tukoute Jesuh nynh Jerusalem khua kya beiknaw ccankheit kalan a 


ccei. 2 Jerusalem khua kya Tuu Sakuih pee khe kuaa umza tuinkya buu 
bupangaw a um. Tuh e kya tuh Hebru byate Bethzatha ah ci hae. 3 Tuin 
buuhae kyakhe ngeccih buupihae tuh pong hawekuh haeza, tuh e hae tuh 
mitzu, ccukhou, te kuitccu chihaepaw nynh ah thua hae, (Mimin nynh tui a 
ccohpaw kha ah ngaw hae, 4 pawccecize accyh ccyvaeze Bawipaw 
vaawpaw nynh oun rungbungza tui kha a ccosah he. Tui a ccohvaeze a 
phaungkutypaw tuh mih ccinaw kyate ah dang hae keiccu nynh athua.) 5 
Tuinkya ccungccapaw lukheit sungthum kum tarya a ccipaw a um. 6 
Tuinkya a hawekupaw kha Jesuh nynh a muite ccyh saepi a ccivae ci paw 
ciakha a ny. Tukeiccuze Jesuh nynh, “Dang na ry tou?” a ci. 7 Ngeccipaw 
nynh, “Bawipaw, tui oun ccoh ccyh kya kuaa lungkhu lang oun 
phaungtulangpaw hum sangma um khy. Tui lungkhu lang ka 
rungbungccaw ka ci lyakhe minghae nynh oun thoihkhaw hae,” a ci. 8 
Jesuh nynh, “Tho la, na phia kha laawkuh la ccei,” a ci. 9 Vaekheitmawte 
ccungccapaw tuh a dang, a phia kha laawkuza a cceit. Tute acyiku nin tuh 
Sabbath nin nynh athua. 10 Tukeiccuze Judah kawhoituhae nynh dangnaw 
a mawetupaw elang kha, “Atunin hyn Sabbath nin thuaza na phia na 
puikupaw hyn ah phung na rawse,” ah ci hae. 11 Anin nynh, “Kae oun 
dangsatupaw nynh na phia hynh laawkuh la, cceih oun ci pya,” a ci. 12 
Mimin nynh, “Tute ae citupaw tuh hummou?” ah ci hae. 13 Thuasalama 
dangnaw a mawetupaw nynh Jesuh kha hum nynh athua ci paw nyh khy, 
pawccecize tuinkya mibuupi um haeza mih lakute Jesuh tuh zya a lah 
cceivae. 14 Nyathyakou kya tuh e paw kha Jesuh nynh Beikinn lungkhu 
khe muiza, “Do tua, atu tuh na dangvae, tukeiccuze lah sei nangvae, 
athuakhyze hynh e laeze uccathahpaw hou oun cyikuh ci,” a ci. 15 
Tukoute ccungccapaw nynh cceiza Judah kawhoituhae kyakhe a 
dang-satupaw tuh Jesuh athua kha a hopya hae. 16 Tukeiccuze mimin 
nynh Jesuh kha vawsawnaw pyalangte ah paccyngkuh hae, pawccecize 
Sabbath nin kya dangsanaw kha a rae keiccu nynh athua. 17 Jesuh nynh 
mimin kyakhe, “Ka Paw tuh zungzaete rya lakza kae zema ka laaw hahe 
aho,” a ci. 18 Tute a hopaw keiccuze Judah kawhoituhae tuh amaw 
chialang kha hou ah ccangsah hae; Sabbath phung a ro kyalya thualeite 
Pachia tuh amaw a Paw kyalya langte hoza Pachia tuhte a raeku cite ah 


tua hae. 
Ccapaw Kawhoinaw 


19 Tukeiccuze Jesuh nynh mimin kha let haeza, “Baccaccing kae hopya 
oh: Ccapaw nynh a kawte pawsangma rae kho khy, a Paw nynh a raepaw 
a muipaw kyalya kha nynh a rae. Paw nynh Ccapaw khazema a rae bua. 
20 Pawcececize Paw nynh Ccapaw kha sungsaza a raepaw balyn kha 
amaw a muih sa. Hynh e laeze raelangpaw aleepaw kha a muisah ung ciza 
nae ngae-an oun thua ung ci. 21 Paw nynh michi thoosaza hiinnaw a pya 
hae hawte Ccapaw nynh zema hiinnaw hoisah a ryhaepaw kyakhe hiinnaw 
a pya bua hae. 22 Paw nynh hum tungvaw kya sangma bapianaw rae khy. 
A Ccapaw kyakhe bapianaw kaw balyn kha a pyavae. 23 Tukeiccuze Paw 
sawtuanaw nah pya oh hawte Ccapaw zema nah pya bua cih oh. 
Humzema Ccapaw sawtuanaw a pyaleipaw tuh a shawtu Paw kha 
sawtuanaw pya khy. 24 “Baccaccing kae hopya oh: humzema ka bya 
thaeza oun shawtupaw a zynze tuh zung7ae hiinnaw a hoivae. Bapianaw 
ingvaelang khy, chinaw kyate hiinnaw kalan a suloivae. 25 Baccaccing kae 
hopya oh: a chihaepaw nynh Pachia Ccapaw roy ah thae cih haeza a 
thaetuhaepaw balyn hiinnaw ah mawenaw hae ccyh oun thua lyaccyaza 
thuazema a thuavae. 26 Paw amaw cca-cci hyn hiinnaw a leihpaw athua 
hawte Ccapaw zema hiinnaw a leihpawlang a raevae. 27 Te Ccapaw tuh 
Cceungccaw Ccapaw athua keiccuze bapianaw kaw a pya. 28 Hynh e 
konglang hyn nae bungzou nang sa, michi balyn nynh roy thae haeza, 29 
mih ssaw kyate oun thoo nin hae ccyh oun thua mangccia: ahooypaw a 
raehaepaw tuh hiinnaw kalan ah thoo cih haeza oun hiin cih hae; te 
athahpaw a raehaepaw tuh thoo hae salazema seibapia ah thua cih hae. 


Jesuh Ccaekiahae 


30 “Ka kawte pawsangma ka rae kho khy, bapianaw ka raeze Pachia nyh 
oun hopya thyte nynh ka rae, tukeiccuze ka bapianaw tuh ahme, 
pawccecize ka rynawte raelangpaw kha ka zuakuh khyza oun shawtupaw 


a rynaw kyalyate ka rae keiccu nynh athua. 3! “Kamaw nynh kamaw 
konglang kha ka ho athuaze ka hopaw tuh ahmepaw nynh athua cikuh 
thyalang khy, 32 thuasalama kamaw ccaanlangte ka konglang a 
holangpaw ccungccaw lukheit umza ka konglang a hopaw tuh ahmepaw 
nynh athua, ci kha ka ny. 33 Johan kalan nae phunghotuhae kha nae shaw 
ohza amaw nynh ahmepaw kha a hopya hae. 34 Hynte ka hovaeze 
ccaekia ka hoi aho ka ci rynawpaw thuakhy, khumnaw nah mawe 
thyanawlang ohpaw ka honawpaw nynh athua. 35 Johan tuh ruaza a 
awpaw maei-innte nynh aloku, ccyh sosoh kya a awnaw nynh nanin kha 
lung ae lah pawsah oh. 36 Thuasalama kamaw ccaanlang ccaekia ka hoiza 
Johan ka ccaekialang a tangpaw laeze a leehua, tuh e tuh Paw nynh oun 
pyapaw ka uccaw raehaepaw kha thua haeza tuh e hae nynh Paw nynh 
oun shawnawpaw kha ah langsaku hae. 37 Te oun shawtu Paw nynh zema 
ka konglang kha ming a nysah hae. A roy nah thae boy khyh ohza a maee 
zema nah muih boy khyh oh; 38 te a phung zema nae thinlung kya nah 
ccykuh khyh oh, pawccecize a shawpaw nah zyn khyh oh. 39 Nanin nynh 
Ccathya lungkhu kya zungzae hiinnaw kae muih vema cite tuanaw nah hoi 
oh keiccuze nah ria, nah ccankuh oh. Hynh e Ccathyahae balyn nynh ka 
konglang cci nynh ah ho hae. 40 Thuasalama hiinnaw hoinaw khylang ka 
kalan nah cceth ry khyh oh. 41 “Ccungccaw kyate thehooysanaw 
ccoulang ka ccung khy. 42 Thuasalama pawcihaw ccungccaw ci kha kae 
nyh ohza nae thinlung kya Pachia nah sungsaleinaw oh kha ka ny. 43 Ka 
Paw kawhoinawte nynh kae thua, thuasalama kae kha nae ccou khyh oh. 
Ceungccaw lukheit amaw kawhoinawte oun thuapaw kha nah ccou paleh 
oh. 44 Lukheit te lukheit kyate thehooynaw ccou kha nah ry oh, 
thuasalama amaw kyalya Pachia athuapaw kyate thehooynaw mawelang 
kha nah zuakuh khyh oh; tute athualangze pawtemou kae tuh nae zyn kho 
cih oh? 45 Kae hyn ka Paw kalan thang oun thuipah cih cite oun tua nang 
oh. A tungvaw ngaehoinaw nah hoi ohpaw Moses nynh nae thang oun thui 
ci. 46 Moses hyn lah zyn ccaccing ohlaze kae zema nae zyn cih oh, 
pawccecize anin nynh ka konglang khaw a zei. 47 Thuasalama amaw 
zeipaw nah zyn khyh oh keiccuze pawtemou ka hopaw tuh nah zyn kho 
cih oh?” a ci. 


Jesuh Nynh Ccungccaw Thungpangaw Looh A Dang 


6:1 Tukoute Jesuh tuh Galilee Tuili khuraw lang a ccei. (Tuh e Tuili tuh 
Tiberias Tuili cite zema ah ci hae.) 2 Ngae-annawte ngeccih patae a 
dangsapaw kha ah lah muih hae keiccuze mibuupi nynh amaw tuh ah zui 
hae. 3 Jesuh tuh mua vaw lang kaeza a zuituhae ryte ah dahung hae. 4 
Pongpou Poy ccyh tuh anaevae. 5 Jesuh nynh a pepang kha a do tuh 
mibuupi nynh amaw kalan oun cciahaepaw kha a muipawte Filip kyakhe, 
“Hynh e ccungccawhae azawlang pawkya e looh mou relang?” cite a khia. 
6 (Hynte a khiapaw tuh Filip nynglenawlang a khiapaw nynh athua; 
ccaccing cilangze pawmou ka lak cih ci kha a nytyvae.) 7 Filip nynh, 
“Ceungccaw lukheit nynh pytarite aelang zema ccungccaw hynzet aelang 
tuh ngun phua zanin me laeze alawnglangte re langze nynh azaw ngaw,” a 
ci. 8 A zuituhae lakuze ccangpaw lukheit, Simon netaw Andru nynh, 9 
“Barli sanglou phepangaw te ngasaw zawnin hoipaw heinkya imapaw a 
um. Thuasalama ccungccaw hynzet hanlang tuh zaw thyalang khy,” a ci. 
10 Jesuh nynh mimin kyakhe, “Ccungccawhae kha dahungsah oh,” a ci. 
(Tuinkya lonua myarya alawng.) Te ccungccawhae tuh dahung haeza mih 
balynte thungpangaw loukaw ah cih hae. 11 Jesuh nynh sanglou kha lakza 
Pachia kalan luungkunaw bya a ho koute tuinkya a dahunghaepaw kha a 
nei hae. Ngasaw zema tucite a cyih koute mibuu-pi nynh ah ae khonaw 
hae ciate ah ae hae. 12 Ah byn hae koute Jesuh nynh a zuituhae kyakhe, 
“Ah aebanghaepaw marya oun sollua oh; pytari sangma hi nang oh si,” a 
ci. 13 Alaepaw tuh soilua haeza barli sanglou phepangaw lungkhu kyate 
mibuupi nynh ah ae hae koute shua hawlaenin acih. 14 Jesuh nynh 
ngae-annaw a raepaw a muihaepaw tuinkya e ccungccawhae nynh, 
“Laevaw lang oun thua cih cihaepaw Profet tuh amaw ccaccing hynh nynh 
athua!” ah ci hae. 15 Mibuupi nynh mih siangpahranglang tangsah khylang 
oun naangbia cih hae ci paw kha Jesuh nynh a ny, tukeiccuze tuin kyate 
amakhaete mua lang a cceli. 


Tui Vawlang Jesuh A Ccei 


16 Zete oun thuate Jesuh zuituhae tuh tuili kalan cceibung haeza, 17 long 
lungkhu lang ah tee hae koute tuili rawlang e Kapernaum khua langkhe ah 
ki ki hae. Khuazi ryacia mih kalan Jesuh tuh thua loh khy. 18 Tuh ccyh 
lya khise oun thoza tuileit oun tho. 19 Long tuh zaw haeza mengthum 
mengpalet loukaw ah cceith hae te tui vawlangte mih kalan oun ccei1za mih 
kalan oun naekupaw kha ah muih hae tuh myarya ah rhih hae. 20 Jesuh 
nynh mih kyakhe, “Rhih nang oh, kamaw nynh ka thua!” a ci. 21 Tuinte 
lungtuate Jesuh tuh mih long lungkhu lang teesah haeza ah ccia rynawlang 
hae hmin kya aromawze ah thua hae. 


Ccungccawhae Nynh Jesuh Ah Ccung Hae 


22 Amuakalang kya tuili khurawlang a umhaepaw mibuupi nynh tuinkya 
long ccankheit kyalya nynh a um ci paw te Jesuh tuh a zuituhae ryte long 
lungkhu lang tee khyh hae ci paw te zuituhae lalyte nynh ah ccia hae ci 
paw kha ah ny hae. 23 Tiberias langte oun thuapaw ccangpaw longhae tuh 
Bawipaw nynh luungnawbya a ho koute mibuupi nynh sanglou ah aenaw 
hae hmin pe tuili kin kya oun thua hae. 24 Tuinkya Jesuh te a zuituhae um 
khyh hae ci paw kha mibuupi nynh ah muih hae te tuh e longhae kha 
ccikuh haeza Jesuh ccung ah ryhaepawte Kapernaum lang ah cceth hae. 


Hiinnaw Sanglou Jesuh 


25 Tuili khurawlang Jesuh a umpaw kha ccungccawhae nynh ah muih hae 
te mimin nynh, “Saya, hotumou heinkya na thua?” ah ci hae. 26 Jesuh 
nynh, “Baccaccing kae hopya oh: nae ccung ohpaw hyn ngae-annawhae ka 
raepaw nah thae thya oh keiccu thuakhy, sanglou nah ae taeleilang oh 
ciate nah ae oh keiccu nynh athua. 27 Aroh thyapaw looh hanlang rya lak 
nang oh; tulaeze zungzae cia atynpaw hiinnaw looh hanlang lak oh. Tuh e 
looh tuh Ccungccaw Ccapaw nynh ae pya cih oh, pawccecize Paw Pachia 
nynh a lungry thuanaw syntawnaw kha a tungvaw khe a khiaavae,” a ci. 

28 Tukeiccuze mimin nynh, “Pachia nynh lak hae sah cite oun rypyapaw 
laawlangpaw tuh pawmou kae lak ci?” ah ci hae. 29 Jesuh nynh, “Pachia 


nynh laawsah ae ry ohpaw tuh a shawpaw zynlangpaw kha nynh athua,” a 
ci. 30 Mimin nynh, “Kae muiza kae zyn thyanawlang pawcihaw 
ngae-annaw mou na rae ci? Pawmou na raelangpaw tuh? 31 Ccathya nynh, 
“Ah aelang hae vaaw langte a pya hae,” cite a ho hawte kae mingpawhae 
nynh tuh laestaram kya manna sanglou ah ae hae,” ah ci hae. 32 Jesuh 
nynh, “Baccaccing kae hopya oh: Moses nynh ae pya ohpaw tuh vaawlang 
e sanglou thuakhy, ka Paw nynh vaawlang sanglou ccaccing tuh ae pya oh. 
33 Pawccecize Pachia nynh pyapaw sanglou tuh vaaw langte oun 
rungbungza laephi hiinnaw a pyatu hynh nynh athua,” a ci. 34 Mimin nynh, 
“Bawipaw, tuh e sanglou tuh zungzae oun pya tua,” cite ah ngia hae. 35 
Jesuh nynh mimin kyakhe, “Kae hyn htinnaw sanglou nynh ka thua. Ka 
kalan oun cceipaw tuh a voelaw boyvaelang khy, kae oun zynpaw tuh a tui 
haaw boyvaelang khy. 36 Thuasalama kae hopyavae oh hawte mang nae 
muih oh pite nae zyn ry khyh oh. 37 Ka Paw nynh oun pyapaw miakaw 
tuh ka kalan oun cceth cih hae. Ka kalan oun cceipaw miakaw tuh ka 
dawehlang khyh hae, 38 pawccecize vaaw langte kae rungbungnawpaw 
tuh ka rynaw rae khylang thuakhyza oun shawtupaw a rynaw rae khylang 
nynh kae rungbung. 39 Te kae oun pyapaw balyn kha ccankheit sangma 
zosah leite nyathya ninze mih balynte ka thoosalanghaepaw kha oun 
shawtupaw rynaw nynh athua. 40 Pawccecize ka Paw nynh a rypaw tuh 
Ccapaw kha muiza a zyntu balyn nynh zungzae hiinnaw ah 
mawenawlanghaepaw kha nynh athua. Te mimin kha nyathya ninze 
hiinnaw kalan a thoosah cih hae. 41 “Kae hyn vaaw langte oun 
rungbungpaw sanglou nynh ka thua,” a ci keiccuze ccungccawhae tuh ah 
bo hae. 42 Tukeiccuze mimin nynh, “Hynh e paw hyn Josef ccapaw Jesuh 
thuakhyh ta? A nung te a paw tuh ah ny ohpaw khaw! Pawtemou vaaw 
langte kae rungbungpaw a ci thya?” ah ci hae. 43 Jesuh nynh, “Naemaw te 
naemaw kya bo nangvae oh! 44 Oun shawtupaw nynh ka kalan ae dong 
khyhlang ohze humsangma ka kalan nah thuakholang khyh oh, te ka kalan 
oun cceipaw tuh nyathya nin vaeze hiinnaw kalan ka thoosah ci. 45 
Profethae nynh, “Humhung zema Pachia nynh a ccanpah ci,” cite ah lah 
zei hae. Humzema Paw kya e ngaeza a ccankupaw tuh ka kalan oun cceih 
hae. 46 Humzema Paw ah muivae hae, ka ci rynawpaw thuakhy, Pachia 


kyate oun thuapaw lukheit kyalya kha nynh Paw muitu tuh athua. 47 
Baccaccing kae hopya oh: a zynpaw tuh zungzae hiinnaw a hoi. 48 Kae 
hyn hiinnaw sanglou nynh ka thua. 49 Nae mingpawhae nynh laesiaram 
kya manna sanglou tuh ah ae hae, thuasalama ah chih hae. 50 Thuasalama 
vaaw langte oun thuapaw sanglou tuh phuin ccangpaw thuaza a aepaw 
balyn tuh chilang khyh hae. 51 Kae hyn vaaw langte oun thuapaw a 
hiinpaw sanglou nynh ka thua. Humzema hynh e sanglou a aepaw tuh 
zungzae a hiin ci. Hynh e laephi nynh hiinnaw a mawe thyanawlang ka 
pyalangpaw sanglou tuh ka saw nynh athua,” a ci. 52 Tute a ci keiccuze 
mih laku kya thinria bya eikunaw pouza, “Pawtemou hynh e paw nynh ah 
aelang ohpaw a saw tuh oun pya kho ci?” ah ci hae. 53 Mimin kyakhe 
Jesuh nynh, “Bacca-ccing kae hopya oh: Ccungccaw Ccapaw saw nah ae 
khyh ohza a chii nah nia khyhlang ohze nae lungkhu kya hiinnaw nah 
hoilang khyh oh. 54 Humzema ka saw aeza ka chit a neihpaw tuh zungzae 
hiinnaw ho1za nyathya nin kya hiinnaw kalan ka thoosah ci. 55 Pawccecize 
ka saw hyn looh ccaccing thuaza ka chii hyn nialangpaw ccaccing nynh 
athua. 56 Humzema ka saw aeza ka chii a neihpaw tuh ka lungkhu kya a 
hiin, te kae ma a lungkhu kya ka hiin. 57 A hiinpaw Paw nynh oun shawza 
Paw keiccuze kae zema ka hiin. Tuthyhawte humzema kae oun aetu tuh 
kae keiccuze ah him bua cih hae. 58 Vaaw langte oun rungbungpaw 
sanglou ci paw tuh hynh e hynh nynh athua: nae mingpawhae nynh ae 
haeza aromawze ah chihaepaw sanglou hawpaw kha thuakhy. Hynh e 
sanglou a aetu tuh zungzaete a hiin ci,” a ci. 59 Hynh e tuh Kapernaum 
khua sinakok kya a ccanpyalya haeze Jesuh nynh a hopaw nynh athua. 


Zungzae Hiinnaw Byahae 


60 Amaw a zuituhae balyn nynh tuh e tuh thae haeza, “Oun ccanpyanaw 
myarya rhu. Hummou a thae kho ci?” ah ci hae. 61 Ho khyh hae salama 
ah bo hae ci paw kha Jesuh nynh a nypawte mimin kyakhe, “Hynh e nynh 
nae lung ae thasaccah oh ta? 62 Ccungccaw Ccapaw hyn a lah umtynaw 
lang a kipaw kha muih oh laze pawtepei nah ci oh? 63 Hiinnaw a pyatu 
tuh Pachia Muisaw nynh athua; ccungccaw pynsaw tuh kharyh ccungkia 


khy. Nae kya ka hopaw byahae nynh hiinnaw pyatu Pachia Muisaw tuh 
oun thua sa. 64 Thuasalama abang nynh nah zyn khyh oh,” a ci. (Jesuh 
nynh atakawte hummou oun zynleilangpaw te hummou oun phetulangpaw 
ci kha a nytyvae.) 65 Te Jesuh nynh, “Hynte athua ketccukhazaw Paw 
nynh ka kalan oun cciasah hae cileite tuh hum sangma ka kalan oun cceih 
kholang khyh hae, cite kae hopyanaw ohpaw tuh athua!” a ci. 66 
Tukeiccuze Jesuh zuituhae ccung-ccaw patae tuh ki haeza ah cciataw hae. 
67 Tukeiccuze a zuituhae luhawlaenin elang kha,” Nanin so nae cciataw 
bua cih oh tou?” cite a khia hae. 68 Simon Peter nynh, “Bawipaw, hum 
kalan mou kae cceih ci? Zungzae hiinnaw bya a hoitu tuh nang khaw! 69 
Te atu tuh Pachia kyate oun thuapaw Mi Thya na thuapaw kha kae zynza 
kae ny,” a ci. 70 Jesuh nynh, “Nanin laenin hyn kamaw nynh kae po 
ohpaw nynh nah thua oh, thuakhyh zaw? Thuasalama nae laku kya lukheit 
tuh satan nynh athua!” a ci. 71 A honuatherypaw tuh Simon Iskariot 
ccapaw Judas kong kha nynh athua. Pawccecize zuitu laenin laku a papaw 
athuapite Judas tuh amaw a phetulangpaw nynh a thua. 


Jesuh Te A Netawhae 


7:1 Tukoute Jesuh tuh Galilee pee langkhe khua a ccong, Judea pee lang 
tuh ccong ry khy, pawccecize tuinkya e Judah kawhoituhae nynh chialang 
ah ry hae. 2 Boeibuu Poy kha naevaeza, 3 tukeiccuze a netawhae nynh a 
kyakhe, “ Na uccaw raepaw hyn ae zuituhae nynh ah muinawlang hae hein 
kyate Judea pee lang ccei. 4 Ccungccaw patae nynh nypawlang tang a ry 
langze hum nynh sangma a uccaw raepaw kha tharuh boy khy. Hyncihaw 
uccaw hyn na rae keiccuze laephi pynpi nynh na kong marya ae nyh hae 
sa!” ah ci hae. ( 5 Amaw a netawhae cia nynh ma zyn khyh hae.) 6 Jesuh 
nynh mimin kyakhe, “Ka hanlang ccyh zaw loh khy. Nanin hanlang tuh 
vangci ccyh zema nae ccyh nynh athua. 7 Laephi nynh nanin tuh ae hua 
khyh oh, thuasalama kae tuh oun hua, pawccecize nae umtu zia hooy khyh 
cite palei ka ho keiccu nynh athua. 8 Poy tuanaw lang tuh lah cceih oh. 
Kae tuh ka ccyh azaw loh khyh keiccuze tuh e poy kalan tuh ka cceilang 
khy,” a ci. 9 Tute a ho koute Galilee kya a um ung. 


Boeibuu Poy Kya Jesuh 


10 A netawhae balyn poy kalan ah cceih hae koute Jesuh zema a cceih 
bua; thuasalama po langkulangte ccialeite arulangte nynh a ccia. 11 Poy 
lungkhu kya Judah kawhoituhae nynh ccung haeza, “Pawkyamou a um?” 
cite ah khia hae. 12 Mibuupi nynh a konglang kha aphirulangte ah hokuh 
hae. Abang nynh, “Ccungccahooypaw nynh athua,” cih haeza, abang nynh, 
“Thuakhy, ccungccawhae a cciakhaeseipaw nynh athua,” ah ci hae. 13 
Hum nynh sangma po langkulangte ho ngang khyh hae, pawccecize Judah 
kawhoituhae kha ah rhih hae. 14 Tuh e poy akhankuh athate Jesuh tuh 
Beikinn kalan cceiza ccanpyanaw a tho. 15 Judah kawhoituhae tuh 
myarya mih khuarua ruza, “Hynh e paw hyn pawkya sangma ccankunaw a 
hoiboyleipaw re, pawtemou hynzet hyn a ny kho?” ah ci hae. 16 Jesuh 
nynh, “Kae ccanpya ohpaw hyn kamaw kyalyate kae ccanpya ohpaw 
thuakhy, oun shawtupaw Pachia kyate oun thuapaw nynh athua. 17 Pachia 
rynaw rae a rypaw hum nynh zema ka ccanpyanaw hyn Pachia kyate oun 
thuapaw tou, kamaw kyalya kawhoinawte ka hopaw tou, ci kha a nyh ci. 
18 Humzema amaw kawhoinaw kyalyate a hotu nynh tuh amaw hanlang 
phu-enaw kha nynh a ccung. Thuasalama amaw a shawtupaw hanlang 
phu-enaw a ccungtu tuh miding thuaza a lungkhu seinaw umleipaw nynh 
athua. 19 Moses nynh Kawbya ae pya oh, thuakhyh zaw? Thuasalama 
hum nynh sangma tuh e Kawbya tuh nah zui khyh oh. Pawccemou 
chialangte nae paccyngnuaku oh?” a ci hae. 20 Mibuupi nynh, “Na 
lungkhu kya satan nynh a um ngaw. Hummou chialang ae c1?” ah ci hae. 
21 Jesuh nynh, “Ngae-annaw ccankheit kae raepah ohza nae khuarua aru. 
22 Moses nynh nae ccapawhae vindungawkunaw kaw ae pya oh, tuh e tuh 
Moses nynh lah thoty khy, nae mingpawhae nynh athua’; tukeiccuze nae 
ccapaw kha Sabbath nin kya vindung nah aw oh. 23 Moses Kawbya 
thuleinawlang nae ccapaw kha Sabbath nin kya vindung nah awlang ohze, 
pawccemou kae nynh Sabbath nin kya ccungccaw lukheit ka dangsavaeze 
ka tungvaw kya nae thin aria? 24 Atolang donawte byapae nang oh; 
ahmepaw athuanaw kha dote byapia oh,” a ci. 


Amaw Hynh Messiah Thua Tou? 


25 Jerusalem khua e hae abang nynh, “Judah kawhoituhae nynh ah 
paccyngnuakuhaepaw hyn hynh e paw hyn thuakhyh tou? 26 Do tua oh! 
Ccungccawhae kya alangkulangte bya hoza mimin nynh a kyakhe 
pawsangma ho khyh hae. Hynh e paw hyn Messiah nynh athua cite ah ny 
hae keiccu thuaccah ngawzaw? 27 Thuasalama Messiah oun langkuvaeze 
paw kyate nynh oun thua ci kha hum nynh sangma nylang khyh hae. Te 
hynh e paw hyn paw kyate nynh oun thua ci paw tuh ah balynte ah ny kou 
ohpaw,” ah ci hae. 28 Jesuh nynh Beikinn lungkhu kya a ccanpya lya hae 
khe roy pheh ccaethelangte, “Kae hyn pawkyate nynh oun thua ci paw nae 
nyh ccaccing oh tou? Kamaw ka kawte kae thua khy. Oun shawtupaw tuh 
ahmepaw thuaza nanin nynh nah nyh khyh oh. 29 Thuasalama kae nynh 
tuh ka ny, pawccecize amaw nynh oun shawza a kyate nynh kae thua,” a 
ci. 30 Tuinte mimin nynh amaw kynglang kha ah zuaku hae, thuasalama 
hum nynh sangma kyng khyh hae, pawccecize accyh kha thua loh khy. 31 
Thuasalama mibuupi laku kyate patae nynh zyn haeza, “Messiah oun thua 
ccaccinglangvaeze hynh e paw nynh a raepaw laeze ngae-annaw 
alawnghua rae ngawzaw?” ah ci hae. 


Jesuh Kynglang ah Shaw Hae 


32 Jesuh konglang ccungccawhae nynh ah hokuhaepaw kha Farasihae 
nynh ah thae hae te silawtu piccanhae ryte Jesuh kyngsah khylang Beikinn 
rintuhae kha ah shaw hae. 33 Jesuh nynh, “0 Nae kya ccyh sosoh tari ka 
um ciza tukoute oun shawtupaw kalan ka cceth ci. 34 Nae ccung oh 
salazema nae muilang khyh oh, pawccecize ka umnaw lang tuh nah cceih 
kholang khyh oh,” a ci. 35 Judah kawhoituhae nynh mih kyakhe, “Ah 
muih thyaleinaw oh tuh paw hmin kalan mou ccialang a paccyngku? Ah 
ccungccawhae umnaw Grik khuahae kalan cciate Grik ccungccawhae 
ccanpyalang paccyngku ccah ngawzaw! 36 “Nae ccung oh salama nae 
muilang khyh oh, ka um cinaw hmin kalan ma nah cceih kholang khyh 
oh,” cite oun ci. A hopaw suilan hyn pawpe1?” ah ci hae. 


Hiinnaw Pyatu Tuidy 


37 Nyathyakou te asungepaw poy nin kya Jesuh nynh thadynte pheh 
ccaethelangte, “Humzema tui a hawpaw tuh ka kalan oun cceih sala oun 
neih sa. 38 Ccathya nynh, “Humzema kae oun zynpaw tuh a thinlung kyate 
hiinnaw pyatu tuidy a phyh ci,” a ci hawte athua ci,” a ci. 39 Hyncite 
Jesuh nynh a hovaeze amaw zyntu balyn nynh Muisaw ah 
mawenawlanghaepaw kong a horynawpaw nynh athua. Tuh ccyh lya tuh 
Muisaw kha pya thua loh khy, pawccecize Jesuh tuh phu-enaw kalan 
thoosah thua loh khy. 


Mibuupi Ah Phiakuh Hae 


40 Tucite a hopaw kha mibuupi lakuze abang nynh ah thae haete tuh, 
“Hynh e paw hyn Profet ccaccing nynh athua,” ah ci hae. 41 Miccanghae 
nynh, “Amaw tuh Messiah nynh athua!” ah ci hae. Thuasalama abanghae 
nynh, “Messiah tuh Galilee langte oun thualangpaw thua ngawzaw tou! 42 
Ccathya nynh, “Messiah tuh Siangpahrang David cihan athua ciza David a 
lah umnaw Bethlehem khua kyate a pui ci,” a ci,” ah ci hae. 43 Jesuh 
keiccuze mibuupi laku kya phiakunaw oun pou. 44 Abang nynh kyng ah ry 
hae, thuasalama hum nynh sangma kyng tatung khyh hae. 


A Zynlethaepaw Judah Kawhoituhae 


45 Betkimn rintuhae ah ki haete silawtu piccanhae te Farasihae nynh, 
“Pawccemou nae thuakhae khyh oh?” ah ci hae. 46 Beitkimn rintuhae nynh, 
“Hynh e paw hawte hum sangma bya ho boy khy,” ah ci hae. 47 Farasihae 
nynh, “Nanin so ae ling buavae oh tou? 48 Judah kawhoituhae lakuze 
lukhett sang, athuakhyze Farasihae lakuze lukheit sang amaw zyntu nah ny 
ohpaw umboy tou? 49 Mibuupi tuh Moses Kawbya a nyleihaepaw, 
tukeiccuze mimin tuh Pachia ccaesanaw zakaw nynh ah um hae!” ah ci 
hae. 50 Tuinkya umhaepaw Farasihae lakuze Nikodemas cihaepaw, Jesuh 
te a tongkuh boyhaepaw a lah um. Anin nynh mimin kyakhe, 51 “Ah 


phung hawte ho langze ccungccaw lukheit tuh amaw khalan ah thae maw 

oh te a raepaw ah ny maw oh tuh sei ah phusah thya cih oh tou?” a ci. 52 

Mimin nynh, “Nang hynh ma Galileepaw tou na thua bua? Ccathya hyn ria 
la Galilee kyate profet pou boy khyh, ci kha na nyh ci,” ah ci hae. 


A Sei Lyaccya Kynghaepaw Nopinung 


9:1 (Tukoute ccungccaw balyn tuh mih inn raveh langkhe ah cceih hae, 
thuasalama Jesuh tuh Oliv Mua lang a ccei. 2 Amuakaw awkhua takaw 
kya Beikimn lang a cceih ki. Ccungccaw patae nynh koylui haeza Jesuh 
nynh dahungte mimin kha a ccanpya hae. 3 Phungbya sayahae te 
Farasihae nynh pise ryte a sei cciamangpaw nopinung kha oun hoy haeza 
mipi malang khe ah thadynsah hae. 4 Jesuh kyakhe, “Saya, hynh e nung 
hyn pisehae ryte ah sei lyaccya haeze oun kynghaepaw nynh athua. 5 Ah 
phung lungkhu Moses nynh kawpya thyhawte tucihawpaw nopinung tuh 
lungtute pheh chilang dehlangpaw nynh athua. Nang pawtepei na tua?” ah 
ci hae. 6 Hynte ah khianawhaepaw tuh Jesuh kha sei phusah thyanawlang 
kaang ah syahaepaw nynh athua. Thuasalama anin nynh laekhulang 
balingza a kuitdungte ccaw a zei. 7 Tucite mih thadynlangte bya kha palei 
ah khia hae keiccuze Jesuh nynh lawbabinglangte dahungza mih kyakhe, 
“Nae laku kyaze seinaw a rae boyleipaw nynh masatylang lungtute deh 
oh,” a ci. 8 Tuinte baling kiza laephi kya ccaw a zei ki. 9 Tuh e ah thae 
haete lukheit nukhu lukheit ccawe haeza a piccanhuapaw a ccawe ty. 
Jesuh kyalya kha cciataw haeza tuin a malang kya nopinung kyalya nynh a 
thadyn. 10 Lawbabinglang a dahung koute nopinung kyakhe, “Pawkyamou 
ah um hae? Sei ae phusatuhaepaw lukheit sangma umvae khyh hae tou?” 
a ci. 11 Nopinung nynh, “Bawipaw, hum sangma umvae khyh hae,” a ci. 
Jesuh nynh, “Kae nynh zema sei kae phusah bualang khy. Lah cceth la, lah 
sei nangvae,” a ci.) 


Laephi Awnaw Jesuh 


12 Jesuh nynh Farasihae kyakhe ho kiza, “Kae tuh laephi awnaw nynh ka 


thua. Humzema kae oun zuipaw tuh hiinnaw awnaw a hoi ciza mohnaw 
lungkhu lang ccetvaelang khy,” a ci. 13 Farasihae nynh a kyakhe, 
“Namaw na thuanaw kong tuh namaw nynh na hoku; tukeiccuze na hopaw 
hyn ame kharyh ung khy,” ah ci hae. 14 Jesuh nynh, “Thuakhy, kamaw 
kong tuh kamaw nynh ka ho zema ahmepaw nynh athua, pawccecize 
pawkyate nynh kae thua ci paw te tei lang nynh ka cceih cih ci paw ka ny. 
Nanin nynh pawkyate nynh kae thua ci paw te tei lang nynh ka cceth cih ci 
paw nah nyh khyh oh. 15 Nanin nynh laephi phung thyte bya nah pia oh; 
kae nynh tuh hum tungvaw kha sangma bapianaw ka rae boy khy. 16 
Thuasalama bapianaw hyn ka lah rae salazema ka bapianaw tuh ahme ci, 
pawccecize tuh e kya tuh ka makhae kyalya ka thuakhy, oun shawtu Paw 
ka kya a um. 17 Nae Kawbya kya, “Bya thaetu lunin mih lung ah ccing 
kalang athuaze ah hohaepaw tuh ahmepaw,” cite a um. 18 Kamaw kong 
tuh kamaw nynh ka hoza oun shawtu Paw nynh ma ka konglang tuh a ho 
bua,” a ci. 19 Mimin nynh, “Teikyamou na paw tuh a um?” cite ah khia 
hae. Jesuh nynh, “Kae thuasa, ka Paw thuasa, nah nyh khyh oh. Kae nae 
nylang ohze ka Paw zema nah nyh bua cih oh,” a ci. 20 Hynh e hae balyn 
a honaw tuh Beikinn lungkhu lungsing thingkuahae ah naungnaw hae 
khaan kya a ccanpya lya haeze a hopaw nynh athua. Te hum nynh sangma 
kyng khyh hae, pawccecize accyh thua loh khy. 


Ka Ccianaw Lang Nah Cceih Kholang Khyh Oh 


21 Jesuh nynh mimin kyakhe thoki haeza, “Kae tuh ka cceith ci, kae kha 
nae ccung cih oh, thuasalama nae seinaw kyakhe nah chih oh. Ka ccianaw 
lang nah cceih kholang khyh oh,” a ci. 22 Tukeiccuze Judah kawhoittuhae 
nynh, “A cceih cinaw lang tuh nah cceih kholang khyh oh oun ci. Amaw te 
amaw a chiakunawlangpaw a horypaw thuaccave ma?” ah ci hae. 23 
Jesuh nynh, “Nanin tuh akawlang e hae nynh nah thua oh, thuasalama kae 
tuh avawlang e nynh ka thua. Nanin tuh hynh e laephi kyate oun thuapaw 
nynh nah thua oh, thuasalama kae tuh hynh e laephi kyate oun thuapaw ka 
thuakhy. 24 Tukeiccukhaw nae seinaw lungkhu kya nah chih cih oh, kae 
cinaw ohpaw tuh! Te “Kamaw tuh Kamaw nynh ka thua,’ ci hyn nae zyn 


khyhlang ohze nae semaw lungkhu kya nah chih cih oh,” a ci. 25 Mimin 
nynh, “Hummou na thua?” cite ah khia hae. Jesuh nynh, “Athotakaw kyate 
kae hopyavae ohpaw kha nynh athua. 26 Nae konglang hopyalangpaw 
zema patae ka hoiza patae sei phusah nah ccang zia oh zema holangpaw 
ka hoi. Thuasalama oun shawtupaw tuh ahmepaw thuaza amaw kyate ka 
thaepaw kyalya kha hynh e laephi kya hyn ka phy,” a ci. 27 Jesuh nynh 
mimin kya Paw konglang a hopaw kha thae thya khyh hae. 28 Tukeiccuze 
mimin kyakhe, “Ccungccaw Ccapaw hyn nae taw ohte “Kamaw tuh 
Kamaw nynh ka thua,’ ci kha nae nyh cih oh. Tuinte kamaw kawhoinaw 
kyalyate ka raepaw uccaw paping um khy, thuasalama Paw nynh holangte 
oun nawpaw kyalya ka ho kha nae nyh cih oh. 29 Te oun shawtupaw tuh 
ka kya umza ka makhaete oun cciataw boy khy, pawccecize a lungrypaw 
kyalya nynh ka laaw,” a ci. 30 Hynh e bya a thaehaepaw patae nynh ah 
zyn hae. 


A Lawehaepaw Te Seehae 


31 Tukeiccuze Jesuh nynh amaw a zynhaepaw kyakhe,” Kae ccanpya 
ohpaw nah zui ohze ka zuituhae ccaccing nah thua cih oh, 32 baccing nah 
nyh cih ohza baccing nynh nanin ae lawesah cih oh,” a ci. 33 Mimin nynh, 
“Kaemin tuh Abraham cihan kae thuaza hum see sangma kae thua boy khy. 
“A lawepaw nah thua cih oh,” nah civaeze pawmou na horypaw?” ah ci 
hae. 34 Jesuh nynh mimin kyakhe, “Bacca-ccing kae hopya oh:humzema 
seinaw a raetu tuh seinaw see nynh athua. 35 See tuh innbyn lungkhu kya 
zungzaete um kho khy, te ccapaw tuh innbyn lungkhu kya zungzaete a um. 
36 Ccapaw nynh ae lawesah oh athuaze a lawepaw ccaccing nynh nah 
thua cih oh. 37 Abraham cihan nah thua ohpaw tuh ka ny. Thuasalama 
chialangte nae paccyngnuaku mamin oh, pawccecize kae ccanpya ohpaw 
nah pawm khyh oh. 38 Ka Paw nynh oun muisapaw konglang kae hopya 
oh, thuasalama nae paw nynh ae hopya ohpaw kha nah laaw oh,” a ci. 39 
Mimin nynh, “Kae paw tuh Abraham nynh athua,” ah ci hae. Jesuh nynh, 
“Abraham a ccawhae ccaccing nah thualang ohze amaw nynh a laaw 
hawte khaw nah lak bua cih oh. 40 Ka laawpaw balyn hyn Pachia kyate 


baccing ka thaepaw kae hopyanaw ohpaw nynh athua; thuasalama nanin 
nynh tuh chialangte cci nae paccyngnuaku oh. Abraham nynh tucihawpaw 
kharyh rae boykhy. 41 Nanin nynh nah rae ohpaw hyn nae paw nynh a 
laawpaw nynh athua,” a ci. Mimin nynh, “Pachia amaw kyalya hyn kae 
Paw tuh thuaza kaenin hyn a ccawhae ccaccing nynh kae thua,” ah ci hae. 
42 Jesuh nynh mimin kyakhe, “Pachia hyn nae Paw ccaccing lah thua 
salaze nae sungsah cih oh, pawccecize Pachia kyate kae thuaza atu 
heinkya ka um. Kamaw kawte oun thuapaw ka thuakhy, thuasalama amaw 
nynh oun shawpaw nynh ka thua. 43 Ka hopaw hyn pawccemou nah thae 
thya khyh oh? Ka phunghopaw hyn nah thae ry khyh oh keiccu nynh 
athua. 44 Nanin tuh nae paw satan ccawhae nah thua ohza nae paw rynaw 
kha nynh zui nah ry oh. Athotakaw kyate anin tuh ccungccatheipaw 
thuaza baccing kya a pa boyleipaw nynh athua, pawccecize a lungkhu 
baccing nynh uk khy. Anin nynh hyngbya a hovaeze amaw athuanawpaw a 
zuipaw nynh athua, pawccecize anin tuh a hyngtupaw thuaza hyngbyahae 
paw nynh athua. 45 Thuasalama kae tuh baccing ka hoza tukeiccuze nanin 
nynh nae zyn ry khyh oh. 46 Nanin laku kya seinaw na rae cite nae phy 
kholang ohpaw lukheit sang nah um oh tou? Baccing ka ho pite 
pawccemou nae zyn ry khyh oh? 47 Pachia kyate oun thuapaw nynh tuh 
Pachia bya kha a ngae. Thuasalama nanin tuh Pachia kyate oun thuapaw 
nah thuakhyh oh keiccuze a bya tuh nah ngaerylang khyh oh,” a ci. 


Jesuh Te Abraham 


48 Mimin nynh Jesuh kha, “Nang tuh Samariapaw na thuaza na lungkhu 
kya satan a um, cite kae civaeze akyhpaw kae ho khyh tou?” ah ci hae. 49 
Jesuh nynh, “Satan ka hoi khy, kae ka Paw tuh minhooynaw ka pya, 
thuasalama nanin nynh kae kha minhooynaw nae pya khyh oh. 50 Kamaw 
hanlang minhooynaw ka ccung khy. Thuasalama minhooynaw a ccungtu 
lukheit umza amaw nynh kamaw maehooynawlangte bya a pia. 51 
Baccaccing kae hopya oh: humzema ka ccanpyanaw a zuipaw tuh 
chiboyvaelang khy,” a ci. 52 Mimin nynh Jesuh kyakhe, “Atu kyalya hynh 
nynh satan na hoi ci paw hou kae ny ccaccing! Abraham ma a chivae; te 


profethae ma ah chivae hae, na ci. 53 Kae paw Abraham tuh a chivae; 
Abraham laeze a leehualangte tou na tuaku? Te profethae ma ah chivae 
hae, hum nynh ka thua cite mou nah tuaku?” ah ci hae. 54 Jesuh nynh, 
“Kamaw minhooynaw ka ccung athua langze tuh e minhooynaw tuh ame 
unglang khy. Kae min oun hooysatu tuh ka Paw thuaza kae Pachia nynh 
athua nah ci ohpaw ccacci hynh nynh athua. 55 Nanin nynh tuh nah nyh 
boy khyh oh, thuasalama kae nynh tuh ka ny. Amaw tuh ka nyh boy khyh 
ka ci langze nanin hawte hyngbya hotu nynh ka thua ci. Thuasalama amaw 
tuh ka nyza a bya kha ka zui. 56 Nae paw Abraham tuh kae 
thuanawlangpaw ccyh myarya a ngaeho1, tuh e tuh muiza a lung myarya 
tua,” a ci. 57 Mimin nynh, “Kum sungpangaw sangma na cih leipite 
pawtemou Abraham tuh nah mui?” ah ci hae. 58 Jesuh nynh, “Baccaccing 
kae hopya oh: Abraham a pui mawze ka lah umvae,” a ci. 59 Tuinte 
lunghae kha khuin haeza dehlang ah paccyngnuakuh hae, thuasalama 
Jesuh tuh rekuza Beikimn kyate a pou. 


Jesuh Nynh A Puikhaepaw Mitzupaw A Dang Sa 


9:1 Jesuh nynh tucite a ccia lyakhe a puikhaepaw mitzupaw lukheit a mui. 
2 A zuituhae nynh, “Saya, hum seinaw keiccu mou mitzute a pui? Amaw 
seinaw keiccu tou, a nungpawhae seinaw keiccu tou?” cite ah khia hae. 3 
Jesuh nynh, “A mit a zupaw tuh amaw seinaw keiccu ma thuakhy, a 
nungpawhae semaw keiccu ma thuakhy. Pachia huhan cyi khonaw hynh e 
paw dangsanaw kyate alangkunaw elang a mit a zunawpaw tuh athua. 4 
Ninthu athua lungkhu tuh oun shawtupaw ryalaw laaw hahe aho, hum 
ccungccaw zema ah laaw kho khyh hae ccyh khuazi tuh oun thua Iyaccya. 
5 Laephivaw ka um nin lungkhu tuh kae hyn laephi hanlang awnaw nynh 
ka thua,” a ci. 6 Tute a ho koute Jesuh nynh laephi kya a tuin tho1za laeno1 
a ciasah koute tuh e paw mit kya a noi. 7 Te thoza, “Lah cceih la Siloam 
Kuaa kya na maee kha lah laku,” a ci. (Siloam suilan tuh “Shaw” ci paw 
nynh athua.) Tukeiccuze tuh e paw nynh cceiza a maee kha a lawku, te 
ngawmuite a ki. 8 A innpawhae te tuh mawze looh ngiakute a um lyaze a 
muihaepaw nynh, “Hynh e paw hyn dahunglangte phua a ngiakutupaw kha 


thuakhyh tou?” ah ci hae. 2 Abang nynh, “Amaw hynh nynh athua,” ah ci 
hae. Miccanghae nynh, “Amaw thuakhy, amaw hawpaw miccangpaw 
nynh athua,” ah ci hae. Tukeiccuze amaw ccacci nynh, “Nah ho ohpaw 
kha nynh ka thua,” a ci. 10 Mimin nynh, “Pawtemou atu kya ngaw na 
muih kho?” cite ah khia hae. 11 Anin nynh, “Jesuh ah cihaepaw nynh 
tindae pytari raeza ka mit kya oun noi koute Siloam lang lah cceih la na 
maee lah laku oun ci. A ci hawte ka cceiza ka lakuh miakawte ngaw ka 
muih kho,” a ci. 12 Mimin nynh, “Tuh e paw tuh teisangmou a um?” ah ci 
hae. Anin nynh, “Ka nyh khy,” a ci. 


Farasihae Nynh A Dangsanawpaw Kong Ah Khiarysyh Hae 


13 Tukoute mimin nynh a mit a mohboypaw kha Farasihae kalan oun 
cciakhae hae. 14 Jesuh nynh tindae raeza a mitzupaw a dangsanaw nin tuh 
Sabbath nin nynh athua. 15 Farasihae nynh a mit ngaw a muih khonawpaw 
kong ah khia ki hae. Anin nynh, “Ka mit kya tindae oun noiza ka maee ka 
lakute ka muih kho,” a ci. 16 Abang Farasihae nynh, “Hyncihaw uccaw a 
raetupaw tuh Pachia kyate oun thuapaw thualang khy, pawccecize 
Sabbath phung zui khy,” ah ci hae. Miccanghae nynh, “Misei athua langze 
hyncihaw ngae-annawhae pawtemou a rae kho ci?,” ah ci hae. Te mimin 
kya hophiakunaw a um. 17 Tukeiccuze Farasthae nynh tuh e paw kha bua 
khialia ki haeza, “Na mit ae dangsatupaw hyn hummou thuaza ae 
dangsatupaw hyn pawte na tua?” ah ci hae. Tuh e paw nynh, “Profet nynh 
athua,” a ci. 18 Judah kawhoituhae nynh mitzupaw konglang kha a 
nungpawhae ah khia mawlae hae cia mitzute a puipaw nah ci oh; athuaze 
pawtemou atukya ngaw a muih kho?” ah ci hae. 19 Te mimin kha ko 
haeza, “Hynh e paw hyn nae ccaw thua tou? Mitzute a puipaw nah ci oh; 
athuaze pawtemou atukya ngaw a muih kho?” ah ci hae. 20 A 
nungpawhae nynh, “Anin hyn kae ccapaw nynh athua ci paw ah ny oh, te 
mitZute a puipaw ci paw ma nah ny oh. 21 Thuasalama pawtepei atukya 
ngaw a muih kho ci paw te a mitzupaw hyn hum nynh a dangsah ci paw 
zema kae nyh khy. Amaw khia tua oh, piccan thua buavaeza amaw nynh 
ae let kho cih oh!” ah ci hae. 22 Judah kawhoituhae nynh lungccinnaw ah 


hoihaepaw tuh: humzema Jesuh hyn Messiah nynh athua cite ka zyn 
cipaw miakaw tuh sinakok kyate dei thuasa, cihaepaw kha a nungpawhae 
nynh ah rhi hae keiccuze tute ah ho hae. 23 Tukeiccuze a nungpawhae 
nynh, “Piccan thuavaeza amaw kha khia oh!” ah cinawhaepaw tuh athua. 
24 Avaeninnaw mitzute a puipaw tuh ko ki haeza anin kyakhe, “Baccing 
ka ho cih cite Pachia malang bya kinkuh! Ae dangsatupaw hyn misei nynh 
athua ci paw kae ny,” ah ci hae. 25 Tuh e paw nynh, “Misei athua te 
athuakhyh ka nyh khy, ccankheit tuh ka ny: ka mit azu, te atu ngaw ka 
mui,” a ci. 26 Mimin nynh, “Pawtemou ae cyi? Na mit azunaw tuh 
pawtemou ae dang sa?” ah ci hae. 27 Anin nynh, “Kae hopyavae ohpaw 
nah ngaery khyh oh. Pawccemou thaethui nah ry ki oh? Nanin zema amaw 
zuitulang tang nah ryvae oh ma?” a ci. 28 Mimin nynh anin kha sarya 
haeza, “Namaw palia hynh nynh tuh e paw zuitu nah thua ngaw; 
thuasalama kaenin tuh Moses zuitu nynh kae thua. 29 Pachia nynh Moses 
kya bya a ho, ci kae ny, thuasalama tuh e paw tuh paw kyate nynh oun 
thua ci paw sangma kae nyh khy!” ah ci hae. 30 Anin nynh, “Pawcibang 
ngae-anlang a ung! Nanin nynh tuh paw kyate nynh oun thua ci paw nah 
nyh khyh oh, thuasalama kae tuh ka mitzupaw oun dang sa! 31 Pachia 
nynh miseihae bya ngae boy khyh ci paw kae ny, thuasalama amaw 
sawtuatuhae te a rynaw a raetuhae bya tuh a ngae. 32 Laephi thotakawte 
puikhae mitzu ccungccaw kha lukhakheit nynh a dang sa, ci paw hum 
nynh sangma thae boylang khy. 33 Hynh e paw hyn Pachia kyate oun 
thualeipaw langze pawsangma rae khonaw hollang khy,” a ci. 34 Mimin 
nynh, “Seinaw lungkhu kya na puiza setnaw kyate oun leethungpaw nang 
nynh tou kaenin ccanpyalangte nae nouukuh,” cih haeza sinakok kyate ah 
dei hae. 


Muisaw Mitzunaw 


35 Tucite acyikupaw kha Jesuh nynh a thaete tuh e paw kha muiza, 
“Ceungccaw Ccapaw hyn na zyn tou?” a ci. 36 Ccungccapaw nynh, 
“Bawipaw, tuh e paw tuh hummou athua; amaw tuh ka zyn khonawlang 
oun hopya tua!” a ci. 37 Jesuh nynh, “Amaw tuh na muivaeza atuze ae 


beik lyaccyapaw hynh nynh athua,” a ci. 38 Jesuh nynh, “Bawipaw, ka 
zyn!” a cite Jesuh malang a bakhung. 39 Jesuh nynh, “Hynh e laephi kalan 
byapialang nynh kae thua, tukeiccuze mitzupaw ngaw ah muinawlang hae 
te ngawmuihaepaw mitzunawlang nynh athua,” a ci. 40 Tuinkya 
umhaepaw abang Farasihae nynh tucite a hopaw kha ah thaehaepawte, 
“Nanin hynh zema mitzute a puihaepaw nynh nah thua bua oh, nae ci 
rypaw ccaccing thuakhyh zaw?” ah ci hae. 41 Jesuh nynh, “Mitzupaw lah 
thua oh laze seiphusah nah thualang khyh oh, thuasalama ngaw kae muih 
kho nah ci oh keiccu hyn seiphusah nah thua ohza nae seinaw tuh a um 
ung,” a ci. 


Tuurintu Tousenaw 


10:1 Jesuh nynh, “Baccaccing kae hopya oh: tuu khiaa lungkhu lang 
sakuih kyate teeleite hmin ccanglangte kaeza a teepaw tuh miruh te 
damiah nynh athua. 2 Sakuih kyate a teetu tuh tuuhae a rintu nynh athua. 3 
Sakuihngawtupaw nynh a hanlang sakuih a hong pya. A tuuhae tuh mih 
minte kote a roy kha thae haeza atolang a poukhae hae. 4 Tute tuuhae a 
poukhae hae te mih malang cciapah haeza a tuuhae nynh ah zui hae, 
pawccecize a roy kha ah ny hae. 5 Miccanghae tuh zuiboy khyh hae; 
pawccecize a roy kha a ny khyh hae keiccuze a kyate ah ccawe paleh cih 
hae,” cite a ci. 6 Jesuh nynh hynh e tousenaw hyn a hopya hae, 
thuasalama a horynawpaw nyh khyh hae. 


Tuurin Hooy Jesuh 


7 Jesuh nynh thokiza, “Baccaccing kae hopya oh: kae tuh tuu teenaw 
sakuih nynh ka thua. 8 Kae mawze a thuatyhaepaw balyn tuh miruhae te 
damiahae nynh ah thua hae, thuasalama tuuhae nynh mih kaw ngae khyh 
hae. 9 Kae tuh sakuih nynh ka thua. Humzema ka kyate a teepaw tuh ah 
khyng cih hae; ah tee ah pou cih haeza a hiinpaw lonua kha ah muih cih 
hae. 10 Miruh tuh rulang, chialang te rolang kyalya nynh oun thua. Kae 
tuh hiinnaw mawe haeza hiinccungccingnaw ah mawenaw hae elang nynh 


kae thua. 11 “Kae tuh tuurin hooypaw ka thuaza tuuhae elang hiinnaw a 
pyapaw nynh ka thua. 12 Tuurintu a thualeipaw, tuu a hoi boyleipaw te 
amete hohpaw nynh tuh suizaw oun thuapaw kha a muite tuuhae kha 
cclatawza a ccawetaw hae; tukeiccuze tuuhae kha tiza mimin kha a phia 
hae. 13 Amete hohpaw tuh a ccawe, pawccecize amete nawpaw thuaza 
tuuhae kha thawceth khy. 14 -15 Kae tuh tuurin hooy nynh ka thua. Ka 
Paw nynh oun ny hawte kae nynh Paw kha ka ny, tuhawte ka tuuhae kha 
ka nyh haeza mimin nynh ma oun ny hae. Te mimin hanlang ka hiinnaw ka 
sya ry. 16 Hynh e tuuzaw kya a paleipaw ka uccaw athuapaw ccangpaw 
tuu ka hoi. Mimin zema ka soilua bua hahe cih hae; ka roy kha oun ngae 
cih haeza tuurin lukheit zakaw tuuzaw ccankheitlang oun tang cih hae. 17 
“Paw nynh oun sungsa, pawccecize ka hiinnaw lungthote ka pya ry, tute 
ka pya rynawpaw tuh bua ka mawe thyanawlang nynh athua. 18 Ka 
hiinnaw tuh hum nynh sangma ka kyate lak kholang khyh hae. Kamaw 
nynh hysanawte ka pyapaw nynh athua. Kamaw nynh pyanaw kaw ka 
hoiza laawthuinaw kaw ma ka hoi. Tuh e tuh ka laawlangpaw ka Paw 
nynh kaw oun pyapaw nynh athua,” a ci. 19 Hynh e byahae keiccuze 
ccung-ccawhae tuh mih tuanaw bua a phiaku. 20 Ccungccaw patae nynh, 
“Satan nynh a hoi! A ngaeevae! Pawcce a bya nah ngae oh?” ah ci hae. 21 
Thuasalama miccanghae nynh, “Satan hoipaw nynh tuh hynhawte ho 
thyalang khy! Pawtemou satan hoipaw nynh tuh mitzupaw kha a dangsah 
thya ci?” ah ci hae. 


Jesuh Ah Vua Hae 


22 Khoccih ccyh ninkhe Beikinn Apnaw Poy kha Jerusalem khua kya ah 
tua cciamang hae. 23 Beikinn lungkhu Solomon Maepaw ci paw kya 
Jesuh tuh a ccia lyakhe, 24 Judahae nynh oun koylui haeza, “Hotuh 
ciamou kae ngae a-ihte nae naung ung ci? Baccingpaw oun hopya tua: 
Messiah na thua tou?” ah ci hae. 25 Jesuh nynh, “Kae hopyavae ohpaw, 
thuasalama nae zyn khyh oh. Ka Paw kawte ka raepaw uccawhae nynh ka 
konglang balyn tuh ah langsakuvae hae khaw, 26 thuasalama nae zyn khyh 
oh, pawccecize ka tuuhae nah thuakhyh oh. 27 Ka tuuhae nynh ka roy kha 


ah ngae hae, mimin kha ka nyh haeza mimin nynh oun zui hae. 28 Mih kya 
zungzae hunnaw ka pya haeza paping chivaelang khyh hae. Hum nynh 
sangma ka kyate oun lua kholang khyh hae. 29 Ka kalan oun pyatupaw ka 
Paw tuh pawpaw balyn laeze leehuaza amaw rinnaw lungkhu kyate hum 
nynh sangma oun lua kholang khyh hae. 30 Ka Paw te kae tuh lukheit 
nynh kae thua,” a ci. 31 Te Judahae nynh amaw dehnaw-lang lung tuh bua 
ah khuinku ki hae. 32 Jesuh nynh mimin kyakhe, “Nae mitmuinaw kya ka 
Paw nynh raelangte oun nawpaw uccahooypaw miakaw tuh nae kyakhe ka 
raevae, paw nae hua oh keiccu mou lungte dehlang nae ry oh?” a ci, 33 
Mimin nynh, “Lungte dehlang kae rynawpaw tuh uccahooypaw na raepaw 
keiccu thuakhy, Pachia na sarya keiccu nynh athua! Nang tuh 
ccungccahuataw nynh na thua, thuasalama Pachia tuhlangte raekulang na 
zuaku!” ah ci hae. 34 Jesuh nynh, “Nae Kawbya cca-uk kya Pachia nynh, 
“Nanin tuh pachiahae nynh nah thua oh,” a ci cite zeipaw a um. 35 
Ccathya nynh hopaw tuh zungzaete ahmepaw nynh athua ci paw kha ah 
ny oh; te Pachia nynh a bya a pyahaepaw khaw tou “pachiahae,” cite a ko 
hae. 36 Kae tuh ka Paw nynh popaw te laevaw lang oun shawpaw nynh ka 
thua. Tute athua keiccuze Pachia Ccapaw nynh ka thua ka ci keiccuze kae 
hyn Pachia a saryatu nynh athua nae ci thya oh? 37 Ka Paw nynh ryletpaw 
uccaw ka rae athua langze oun zyn nang oh. 38 Thuasalama ka rae athua 
langze kae nae zyn ry khyh oh zema ka raepaw sangkaw tuh nah zynlang 
ohpaw nynh athua; tuteze nynh Paw tuh ka lungkhu kya umza Paw 
lungkhu kya ma kae ka um ci paw nah zyn zungzaenawlang oh nynh 
athua,” a ci. 39 Kynglangte ah paccyngkuh ki hae, thuasalama zya a zutaw 
hae. 40) Jesuh tuh Jordan Vaw khurawlang, Johan nynh baptisma a lah 
pyanaw hmin kalan cceih kiza tuinkya a um. 41 Ccungccaw patae nynh a 
kalankhe oun cceih haeza, “Johan nynh ngag-annaw pawsangma rae khy, 
thuasalama hynh e paw konglang a hopaw tuh marya hme kou,” ah ci hae. 
42 Te tuinkya amaw kha ccungccaw patae nynh ah zyn hae. 


Lazaras Chinaw 


11:1 Bethany khua kya a umpaw Lazaras ah cihaepaw lukhett tuh a cci. 


Bethany tuh Mary teau Martha ah umnaw hae khua nynh athua. (2 Hynh 
e Mary tuh Bawipaw ccu kya zimuin buza a saante a hutunung nynh athua. 
A ccipaw Lazaras tuh a raeepaw nynh athua.) 3 Mih uccawte Jesuh 
kalankhe bya taw haeza, “Bawipaw, na sungsapaw na banpaw a ccih,” ah 
ci pya hae. 4 Tuh e kha Jesuh nynh a thaete, “Hynh e a ccinaw tuh 
Lazaras chinaw ciate ccinaw thuakhy, hynte acyikupaw tuh Pachia 
phu-enaw alangkunaw elang te Pachia Ccapaw nynh phu-enaw ccounaw 
elang nynh athua,” a ci. 5 Jesuh nynh Martha te a netaw te Lazaras kha 
myarya a sungsah hae. 6 Lazaras a ccinawpaw the a thae koute tuin a 
umnaw kyakhe alaelangte nin nin a um ung. 7 Tukoute a zuituhae kyakhe, 
“Judea lang cceith ki oh si,” a ci. SA zuituhae nynh, “Saya, ah nulang 
lyaze tuinkya ccungccawhae nynh lungte dehlang ae ci hae khaw, 
cciakilangte tou bua na paccyngku?” ah ci hae. 9 Jesuh nynh, “Ninkheit 
kya suimilan laenin a um thuakhyh tou? Tukeiccuze humzema ninthu 
awnaw kya a cceipaw tuh thykuh boy khyh hae, pawccecize hynh e laephi 
awnaw kha a mui. 10 Thuasalama khuazi ccyh khe a ccialangze a thyku, 
pawccecize awnaw hoi khy,” a ci. 11 Jesuh nynh tuh e a ho koute, “Ah 
banpaw Lazaras tuh marya a ithehvae, thuasalama ka cceth ciza ka lah 
thoo ci,” a ci. 12 Zuituhae nynh, “Bawipaw, a it athua langze oun dang 
ci,” ah ci hae. 13 Jesuh nynh a horynawpaw tuh La-zaras a chivae a 
cirynawpaw, thuasala-ma mimin nynh it huatawpawlangte ah tua hae. 14 
Tukeiccuze Jesuh nynh ccaerarilangte hopah haeza, “Lazaras tuh pheh 
chivae, 15 thuasalama a kya ka lah umleipaw tuh nanin hanlang ka lung 
myarya tua, pawccecize nae zyn cih oh. A kalankhe cceth oh si. 16 
Thomas (Ccapheit ah cihaepaw) nynh a zuituhae kyakhe, “Sayapaw ryte 
chi kheth khylang cceih oh si!” a ci. 


Jesuh Tuh Thoothuinaw Te Hiinnaw 


17 Jesuh a thua tuh Lazaras ah unaw hae te mnpalei acivae. 18 Bethany 
tuh Jerusalem te mengnin acileipaw thuaza, 19 Judahae patae tuh mih 
raeepaw nynh chitawhaepaw Martha te Mary ngaethyakhae khylang oun 
cceih hae. 20 Jesuh oun cceih cciamang ci paw Martha nynh a thaete 


amaw doyhaw khylang a cceih, thuasalama Mary tuh mnvaw nynh a um. 
21 Martha nynh Jesuh kyakhe, “Bawipaw, heinkya lah um laze kae 
raeepaw hyn a chih ci-leipaw! 22 Thuasalama atu hynzema na ngiapaw 
tuh Pachia nynh ae pya cih ci kha ka ny,” a ci. 23 Jesuh nynh, “Nae 
raeepaw tuh a hiinthui ci,” cite a ci. 24 Martha nynh, “Nin tha nin kya tuh 
a thoothui cih ci paw tuh ka ny,” cite a let. 25 Jesuh nynh a kyakhe, “Kae 
hyn thoothuinaw te hiinnaw nynh ka thua. Humzema kae oun zyntu tuh 
chih salazema a hiin ci. 26 Humzema ka lungkhu kya a hiinpaw te oun 
zyntu tuh chivaelang khyh hae. Hynh e hyn na zyn ta?” a ci. 27 Martha 
nynh, “Athua Bawipaw, nang tuh laevaw lang oun thualangpaw Pachia 
Ccapaw Messiah nynh na thua ci kha kae zyn,” a ci. 


Jesuh A Rah 


28 Martha nynh hynh e balyn a ho koute kiza arulangte Mary kha a ko. 
“Sayapaw heinkya umza ae peki,” a ci. 29 Tuh e kha Mary nynh a thaete 
thokuza doyhawlang arangte a ccei. ( 30 Jesuh tuh kholae kya thua loh 
khy, Martha te ah tongkunaw hae kya nynh a um ung.) 31 Mary 
ngaethyakhaetuhae tuh Mary a thokupaw te arangte a cciapaw kha ah 
muih hae tuh amaw kha ah zui hae. Ssaw kalan rawlang nynh a ccia ngaw 
cite ah tua hae. 32 Jesuh umnaw kyakhe Mary tuh lah thuaza Jesuh a 
muih miakawte a cculeipaw khe bakhungza, “Bawipaw, heinkya lah um 
laze ka raeepaw tuh chilang khy!” a ci. 33 Jesuh nynh Mary a rawpaw te 
ngae a thyakhaetuhae ah rawhaepaw kha a muite a thinlung myarya cciza 
a thinlung a kuai. 34 Pawkyamou nah u oh?” cite a khia hae. Mimin nynh, 
“Bawipaw, oun cceth la oun do tua,” ah ci hae. 35 Jesuh tuh a rah. 36 
Ceungccawhae nynh, “Lazaras tuh myarya a lah sungsah i!” ah ci hae. 37 
Thuasalama abang ccungccaw nynh, “Mitmohpaw ngaw a muth sa, 
thuakhyh zaw? Lazaras hyn chileite pawtemou a rae bua khy?” ah ci hae. 


Lazaras A Him Thui 


38 Jesuh tuh a thinlung myarya bua ccih kiza ssaw kalan a ccei. Tuh e 


ssaw tuh lungkarung thuaza athuhfulang lungphe phekheit ah fu hae. 39 
Jesuh nynh, “Athuhfu hyn nawe oh,” cite kaw a pya hae. Michipaw 
ccianung Martha nynh, “Bawipaw, a mynvae ngaw. Kae unawte ninpalei 
acivae!” a ci. 40 Jesuh nynh a kyakhe, “Na zyn ccaccing athuaze tuh 
Pachia phu-enaw na muih ci, cite kae hopya thuakhyh zaw?” a ci. 41 Te a 
thuhfu kha ah nawe hae. Jesuh nynh vaaw lang dote, “Ka Paw, ka hopaw 
nae ngaepya keiccuze kae luung. 42 Ka bya zungzae nae thaepya ci paw 
ka ny, thuasalama heinkya a umhaepaw nynh namaw shawpaw ci paw oun 
zyn thyanawlang hae mimin keiccuze hyncite kae hopyanawpaw tuh 
athua,” a ci. 43 Tucite a ho koute roy pheh ccaethelangte, “Lazaras, oun 
pou!” cite a sia. 44 Lazaras tuh a kuit a ccu boeite ah launghaepawte a 
maee ah khung hae thyte oun pou. Jesuh nynh phoupah ohla cceih sa!” a 
Si. 


Jesuh Ah Phenaw Hae 


45 Mary ngaethyakhaelang oun thuahaepaw ccungccaw patae nynh Jesuh 
a raepaw kha ah muih hae, te amaw kha ah zyn hae. 46 Thuasalama abang 
nynh Farasihae kalan ki haeza Jesuh nynh a raepaw balyn kha ah hopya 
hae. 47 Tukeiccuze Farasihae te silawtu piccanhae tuh Khonsilhae ryte 
tongkuh haeza, “Pawtemou ah cyih cih oh? Hynh e paw nynh ngae-annaw 
balyn a raepaw hyn dotua oh! 48 Hyncite ah sawbialang ohze ccungccaw 
balyn nynh amaw kha oun zyn cih haeza Rom kawhottuhae nynh 
seiphusate ah Beikinn te ah miphuin oun ro cih hae,” ah ci hae. 49 Mih 
laku kya e lukhett, Kaiafas ah cihaepaw, tum kum kya Silawte Lupi a latu 
nynh, “Myarya nah ngaee oh 1! 50 Ccungccaw pataepi zakanglang 
ccungccaw lukheit chi tuh miphuin pynpi marya a ro lae tuh ahooyhua ci 
paw nah nyh khyh oh tou?” a ci. 51 Accaccing cilangze tucite a hopaw tuh 
amaw kyalyate a hopaw thuakhy, tuin kum tuh amaw kha Silawtu Lupi 
athua thyhawte Judah miphuin ccaanlang Jesuh tuh a chih ci, cite profet 
hawte a lah hotypaw nynh athua. 52 A chinaw tuh mimaw hanlang kyalya 
thualeite a phiakuvaehaepaw Pachia ccungccawhae pyngkheilang 
sotluakunawlang zema athua bia. 53 Tuin nin kyate Judah Kawhoituhae 


tuh Jesuh chianawlangpaw khua ah khangkuh hae. 54 Tukeiccuze Judea 
pee lungkhu Jesuh tuh alangkulangte khuaccongvae khy, tuin kyate 
toykuza laesiaram pe kya umpaw Efraim ah cihaepaw khua lang cceiza 
tuinkya a zuituhae ryte ah um hae. 55 Pongpou Poy ccyh tuh naevaeza 
ccungccaw patae tuh poy tua mawkya thyasakunaw raeku khylang 
khotaraw kyate Jerusalem lang ah cceih hae. 56 Mimin nynh Jesuh tuh 
ccung haeza Beikinn kya ah pumku lya hae khe lukheit te lukheit kha, 
“Pawte na tua? Poy kalan tuh oun thua ccaccing ngaw tou?” ah cikuh hae. 
57 Silawtu piccanhae te Farasihae nynh Jesuh umnaw a nytu nah um oh 
langze kae kyng thyanawlang nae hopah cih oh, cite ah thaesah hae. 


Jesuh Tuh Bethany Kya Zimuin Ah Bu Hae 


12:1 Pongpou maw nintaruh kya Jesuh tuh Bethany kya chinaw kyate a 
thoosapaw Lazaras hae inn lang a ccei. 2 Tuinkya a hanlang zerya 
paccyng haeza Martha nynh a do-oyh. Jesuh ryte looh a ae kheihaepaw 
laku kya Lazaras ma a pang bua. 3 Tuinte Mary nynh Nard phite raepaw 
aphuin ahooypaw te ame rhupaw zimuin bukheit lakza Jesuh ccu kya a bu 
koute a saante a hu. Tuh e zimuin myng tuh mn lungkhu pheh beth. 4 
Jesuh zuituhae lakuze lukheit, amaw a phetulangpaw Judas Iskariot nynh, 
5 “Pawccemou hynh e zimuin tuh phua zathumlang 7uate tuh e phua tuh 
ryachihae ah nei paleh khyh hae?” a ci. 6 Hynte a hovaeze ryachihae kung 
a rua keiccu thuakhy, miruh athua keiccu nynh athuahua. Phohbu kha 
amaw nynh ccyngza tuh e phua tuh amaw hanlang nynh a mang. 7 
Thuasalama Jesuh nynh, “Hynh e nung hyn nongphusah nang oh! Ka ruaa 
u nin hanlang a raelangpaw tuh rae sa. 8 Nae laku kya ryachihae tuh ah lah 
um zungzae cih hae; thuasalama kae tuh nae laku kya ka um zungzaelang 
khy,” a ci. 


Lazaras Chialang Ah Paccynku Hae 


9 Cceungccaw patae nynh Bethany kya Jesuh a um ci paw ah thae hae te 
tuin kalan cceth haeza Jesuh muih ry kyalya thualette Jesuh nynh chinaw 


kyate a thoosapaw Lazaras muih ry khylang nynh ah ccia hae. 10 
Tukeiccuze silawtu piccanhae nynh Lazaras khazema chialangte ah 
paccyngku hae. 1! Pawccecize Judahae patae nynh Lazaras keiccuze 
sHawtu piccanhae kha vua haeza Jesuh kha ah zyn hae keiccu nynh athua. 


Phu-enawte Jerusalem Lang Teenaw 


12 Amuakaw kya Pongpou Poy kalan oun cceihaepaw mibuupi nynh Jesuh 
tuh Jerusalem lang a cceih cih ci paw kha ah thae hae. 13 Tukeiccuze 
nuaanaw kha khyakute amaw doyhawlang cceth haeza, “Pachia tuh 
thehooysah oh! Bawipaw minte oun thuapaw tuh Pachia nynh hythuanaw 
pya sa! Pachia nynh Israel Siangpahrang tuh hythua pya sa!” cite ah sia 
hae. 14 Jesuh nynh lantaraw kha muiza a cciku, ccathya nynh, 15 “Zion 
khopi rhih nang, na siangpahrang tuh lantaraw oun ccikuza oun thua 
lyaccya,” a ci paw thyhawte accin. 16 A zuituhae nynh hynh e ccyh Iya e 
bya nynh a horypaw lah nyh khyh hae. Thuasalama Jesuh kha phu-enaw 
kalan thoosah oun thuate tuh amaw konglang kya hyn ccathya nynh 
hynhawte lah hoza amaw hanlang nynh hynhawte ah rae hae ci paw kha 
oun liaathui hae. 17 Jesuh nynh Lazaras ssaw kyate po poulang koza 
chinaw kyate a thoosah lyaze alah muih bua haepaw ccungccaw patae 
nynh tuh e kong kha ah hopathy hae. 18 Tucihawpaw ngae-annaw a rae ci 
paw kha ah thae hae keiccuze mibuupi nynh ah doyhawnawhaepaw tuh 
athua. 19 Tuinte Farasihae nynh, “Ah cih khyh oh tou, ah cih khovaelang 
khyh oh! Dotua oh, laephi pynpi nyah ah zuivae hae khoh sa!” cite lukheit 
te lukheit kha ah diakuh hae. 


Abang Grikhae Nynh Jesuh Ah Ccung Hae 


20 Tuh e poy kya Pachia beik khylang Jerusalem lang oun cceihaepaw 
laku kya Grikhae ma ah pang bua hae. 21 Filip kalan cceih haeza, “Saya, 
Jesuh muih kae ry,” ah ci hae. (Filip tuh Galilee pee Bethsaida khuapaw 
nynh athua.) 22 Filip nynh Andru kalan cceiza a hopya, te mih luninte 
cceth haeza Jesuh kha ah hopya hae. 23 Jesuh nynh mih kyakhe, 


“Ccungccaw Ccapaw nynh phu-enaw aleepi a mawenaw ccyh oun 
thuavae. 24 Baccaccing kae hopya oh: ccatan pyngkheit tuh laephi kya 
tute a chi khyh langze amaw thathyte nynh a um ci. A chih koute nynh 
ccatan pynhae patae a pousah kho. 25 Humzema a hiinnaw a sungsatu tuh 
a hiinnaw a zo ci; humzema hynh e laephivaw a hiinnaw a huatu tuh 
zungzae hiinnaw hanlang a hiinnaw kha a ccykuvae. 26 Humzema kae 
ryaa oun rytu tuh kae kha oun zui hahe ci, kae oun ryaatu tuh ka umnaw 
kyakhe a um bua ci. Te humzema kae oun ryaatu tuh ka Paw nynh 
minhooynaw a pya Ci. 


Jesuh Nynh A Chinawlangpaw Kong A Ho 


27 “Ka lung vaw kou saw, pawte ka ho ci? “Ka Paw, hynh e ccyh hyn ka 
tungvaw kya ccawsah nang,” ka cih citou? Thuasalama hynh e te-ingnaw 
lungkhu tee khylang khe kae thua! 28 Ka Paw, na min tuh phu-enaw pya 
tua!” a ci. Tuinte vaaw langte roy oun ccaeza, “Phu-enaw tuh ka pyavaeza 
bua ka pya ki ung ci,” a ci. 29 Tuinkya a thadynhaepaw mibuupi nynh roy 
tuh thae haeza, “Abang nynh kholon,” te miccanghae nynh, “Vaawpaw 
nynh bya a ho!” ah ci hae. 30 Thuasalama Jesuh nynh mimin kyakhe, 
“Hynh e roy nynh a hopaw hyn ka hanlang thuakhy, nanin hanlang nynh 
athua. 31 Hynh e laephi hyn atu tuh byapia ccyh accinvae, hynh e laephi 
uktu tuh atu kya dei athua ci. 32 Laephi kyate saee kae thuate ccungccaw 
balyn ka kalan kae dawng cih hae,” a ci. 33 (Hynte a hovaeze 
pawcihawpaw chinaw mou ka ing cih ci paw kha a langsakunawpaw nynh 
athua.) 34 Mibuupi nynh, “Ah Kawbya nynh Messiah tuh zungzae a hiin 
ci, cite oun hopya. Tute athuaze pawtemou Ccungccaw Ccapaw tuh saee 
athua cih cite nang nynh na ci? Ccungccaw Ccapaw tuh hummou?” ah ci 
hae. 35 Jesuh nynh, “Awnaw tuh nae kya ccyh dyngtari lungkhu a um ung 
ci. Awnaw nah hoi Iya oh lungkhu kya mohnaw nynh ae ccawnua 
letnawlang oh nah ccianaw oh laanpi kya tuh cceih hing oh, pawccecize 
mohnaw kya a cceipaw nynh tuh paw kalan nynh ka ccia ci paw sangma 
nyh khy. 36 Awnaw nah hoi lya oh lungkhu tuh awnaw ccungccaw nah 
thuanawlang oh awnaw tuh zyn oh,” a ci. 


A Zynleipaw Ccungccawhae 


Tuh e a ho koute Jesuh tuh pouza mih kyate a reku. 37 Mih mitmuinaw 
kya ngae-annaw patae a rae pite amaw kha zyn khyh hae. 38 Tuh e tuh 
profet Isaiah nynh: “Bawipaw, kae hopaw bya tuh hum nynh mou a zyn? 
Hum kyamou Bawipaw nynh a huhan tuh a langsaku?” cite a ci paw 
accingnawlang nynh athua. 39 Tukeiccuze ah zyn kholeinawhae-paw tuh 
thuaza, Isaiah nynh ma: 40 “Pachia nynh mih mit mohsah haeza mih 
thinlung a pingsah hae. Tute athuakhyh langze mih mit nynh ngaw oun 
muih sei ngawza, mih thinlung nynh oun nyh sei ci, ka kalan oun ki sei cih 
haeza, kae dangsah sei cih hae, Pachia nynh a ci,” cite a lah ho ki. 41 
Isaiah nynh hynte a honawpaw tuh Jesuh a phu-enaw kha pheh lah muih 
tyvaeza a konglang zema a lah hovae keiccu nynh athua. 42 Tute athuapite 
Judah kawhottuhae patae nynh Jesuh tuh ah zyn hae; thuasalama 
Farasihae nynh sinakok kyate oun dei sei cih hae ci paw keiccuze Jesuh ah 
zynnaw hae konglang kha alangkulangte ho ngang khyh hae. 43 Pachia 
malang maehooynaw laeze ccungccaw malang maehooynaw ah ryhua hae. 


Jesuh Byahaete Byapianaw 


44 Jesuh nynh roy pheh ccaethelangte, “Humzema kae oun zynpaw tuh 
kae kyalya kha oun zyn khyza oun shawtupaw khazema a zyn bia. 45 
Humzema kae oun muitupaw tuh oun shawtupaw khazema a muih bua. 46 
Humzema kae oun zynpaw miakaw nynh mohnaw lungkhu ah um 
khyhnawlang hae hynh e laephivaw kya awnawte kae thuavae. 47 
Humzema ka byahopaw thaeza a zuileipaw tuh kae nynh bya ka pialang 
khy. Laephi byapia khylang kae thua khy, khum khylang nynh kae thua. 
48 Humzema kae oun vuatu te ka bya a pawmleipaw tuh a bya piatu 
lukheit ka hoi. Ka hopaw hyn nyathya nin kya a bya piatulang oun tang ci. 
49 Hynh e hyn baccaccing nynh athua, pawccecize kae kawhoinaw 
huhante ka hopaw thuakhy, thuasalama oun shawtu ka Paw nynh 
holangpaw te ccaelangpaw kaw oun oun pyanaw thungte nynh athua. 50 
Te hynh e kawpyanaw tuh zungzae hiinnaw nynh athua ci kha ka ny. 


Tukeiccuze ka hopaw hyn ka Paw nynh holangte oun ci pyapaw nynh 
athua,” a ci. 


Jesuh Nynh A Zuituhae Ccu Singnaw 


13:1 Atu tuh Pongpou Poy maw e nin kha nynh athua. Jesuh nynh hynh e 
laephi cciatawte a Paw kalan ccianaw ccyh oun thuavae ci kha a ny. 
Laephivaw a umhaepaw ccungccawhae kha sungsah haeza athanaw cia a 
sungsah zungzae hae. 2 Jesuh te a zuituhae tuh zerya ah mangkheth hae. 
Satan nynh Jesuh phenawlangpaw tuanaw kha Simon Iskariot ccapaw 
Judas thinlung lungkhu kya a lah sangvae. 3 Ka Paw nynh accinpaw huhan 
balyn ae pyavae ci paw kha Jesuh nynh a ny, Pachia kyate kae thuaza 
Pachia kalan ka cceih ki cih ci paw kha a ny. 4 Tukeiccuze ccaboy kyate 
oun thokuza a angkilee kha a khaku, te a pavua kha a tae kya a voiku. 5 
Tukoute pakepi kya tui a ccae koute zuituhae ccu kha sing haeza a tae kya 
a voikupaw pavuate a hu hae. 6 Simon Peter kya a thuate anin nynh, 
“Bawipaw, ka ccu tuh nae sing sasaw cih tou?” a ci. 7 Jesuh nynh, “Hynte 
ka cyipaw tuh atu kya tuh asuilan na nyh loh khy, thuasalama nyalang nae 
nyh ci,” a ci. 8 Peter nynh, “Ka ccu tuh vangcisezema nae sing paping lang 
khy!” a ci. Jesuh nynh, “Na ccu hynh kae sing khyh athuaze tuh zuitulang 
na thua thyavaelang khy,” a ci. 9 Simon Peter nynh, “Bawipaw, tute athua 
langze ka ccu kyalya hyn oun sing nang! Ka kuithae te ka lu hynh zema 
oun sing bua a ci,” a ci. 10 Jesuh nynh, “Humzema a singkuvaepaw tuh a 
pyn balynte thyavaeza a ccu holeite tuh sing a honaw umvae khy. Lukheit 
holette tuh nae balynte marya nah thyavae oh. 11 (Jesuh nynh hum hynh 
nynh oun phe cih ci paw a nytyvae, tukeiccuze, “Nae balynte marya nah 
thya oh, lukheit holeite tuh,” a cinawpaw tuh athua.) 12 Jesuh nynh mih 
ccu kha a sing hae koute a angkilee kha kikuza a dahungnaw ccaboy kya a 
dahung ki. Anin nynh, “Atu nae tungvaw kya ka raepaw kha asuilan nah 
nyh oh tou?” cite a khia hae. 13 Nanin nynh, “Saya, te Bawipaw,” cite nae 
ko ohpaw tuh ahmepaw nynh athua, pawccecize nae ko oh hawte ka thua 
ccaccing. 14 Kae nae Bawipaw te nae Sayapaw nynh nae ccu kha kae 
singvae oh. Tukeiccuze nanin nynh zema lukheit te lukheit nae ccu kha nah 


singkuh bua cih oh. 15 Nae hanlang uccaw ka rae thathyh hawte nah 
raebuanawlang oh nae mitmuinaw kya dosuinkulangte ka raevae. 16 
Baccaccing kae hopya oh: a zuaapaw laeze a leehuapaw see umboy khy, 
te shawpaw nynh a shawtu laeze leehua boy khy. 17 Atu hynh e 
baccaccing hyn nah nyvae ohza nah rae ccaccinglang ohze pawcive nae 
lung atua ngaw! 18 “Nae balyn konglang ka hopaw thuakhy, ka pohaepaw 
tuh ka ny hae. Thuasalama ccathya nynh, “Kae ryte looh pyngkheilang kae 
pukheipaw nynh oun dou,” a ci paw tuh accing aho. 19 Hynh e acyiku 
mawze kae hopah ohza tute oun cyiku ccaccingvaeze “Kamaw tuh 
Kamaw nynh ka thua,” hyn nae zyn cih oh. 20 Baccaccing kae hopya oh: 
humzema ka shawpaw a ccoutu tuh kae zema oun ccoupaw nynh athua, te 
kae oun ccoutu tuh oun shawtupaw a ccoutu nynh athua,” a ci. 


Jesuh Nynh Ah Phe Cinaw Hae Kong A Ho 


21 Tute Jesuh nynh a ho koute a lung vawsawza polangkulangte, 
“Baccaccing kae hopya oh: nae laku kya e lukheit nynh nae phe cih oh,” a 
ci. 22 Zuituhae tuh lukheit te lukheit kha dokuh haeza a honuathepaw hyn 
humpei cite lung ung khakhangte ah um hae. 23 Zuituhae lakuze lukhett, 
Jesuh nynh a sungsapaw tuh Jesuh pekhe a dahung. 24 Simon Peter nynh 
tuh e paw kha a kuit heepaza, “A honuathepaw kha hummou, khia tua,” a 
ci. 25 Tukeiccuze zuitupaw nynh Jesuh kha naekuza, “Na honuathepaw 
kha hummou, Bawipaw?” a ci. 26 Jesuh nynh, “Sanglou hyn pake lungkhu 
kya kae daung ciza ka pya cipaw hynh nynh athua,” a ci. Tukei-ccuze 
Jesuh nynh sanglou phekheit lakza a daung koute Simon Iskariot ccapaw 
Judas kha a pya. 27 Judas nynh sanglou a lawkuh miakawte Satan tuh a 
lungkhu lang a tee. Jesuh nynh, “Na raelangpaw tuh arangmawte rae 
ccavae!” a ci. 28 Ccaboy kya a dahunghaepaw hum nynh sangma 
pawccepei Judas kya tute aho ci paw kha nyh khyh hae. 29 Judas tuh 
phohbu ccytu athua keiccuze abang zuituhae nynh Jesuh nynh poy hanlang 
ahopaw relang nynh a naw ngaw, athuakhyze ryachihae kalan uccaw 
hankhakheit pyalang nynh a naw ngaw cite ah tua hae. 30 Judas nynh 
sanglou tuh lawkuza vaekhetmawte a pou. Tuh ccyh tuh khuazi nynh 


athua. 
Kawbya Thawpaw 


31 Judas a pou koute Jesuh nynh, “Atukya Ccungccaw Ccapaw phu-enaw 
tuh alangkuvae; atu amaw kyate Pachia phu-enaw tuh alangkuvae. 32 Te 
amaw kyate Pachia phu-enaw langsaku athua langze Pachia nynh 
Ccungccaw Ccapaw phu-enaw tuh amaw ccacci kyate a langsakuh bua 
ciza aromawze a rae ccaccing cipaw nynh athua. 33 Ka ccawhae nae kya 
saepi ka umvaelang khy. Kae kha nae ccung cih oh, thuasalama Judah 
kawhoituhae kya ka ho hawte atu nae kya ka ho ki, “Ka ccianaw lang nah 
cceth kholang khyh oh! 34 Te atu nae kya kawbya thawpaw kae pya oh: 
lukheit te lukheit sungsakuh oh. Kae nynh kae sungsah oh hawte lukheit te 
lukhett nah sungsakuh hahe cih oh. 35 Lukhett te lukheit kya 
sungsakunaw nah hoilang ohze humhung miakaw nynh ka zuitu nah thua 
ohpaw kha ae nyh cih oh,” a ci. 


Jesuh Nynh Peter Nynh A Vuanawlangpaw Kong A Hoty 


36 Simon Peter nynh, “Bawipaw, paw kalanmou na cceih ci?” cite a khia. 
Jesuh nynh, “Ka ccianawlang tuh nae zui kho loh ngaw khy, thuasalama 
nyalang nae zui ci,” cite a let. 37 Peter nynh, “Bawipaw, pawccemou atu 
kya kae zui kho khy? Na hanlang chilang ka ngangkuh khaw!” a ci. 38 
Jesuh nynh, “Ka hanlang chilang na ngangkuh ccaccing tou? Baccaccing 
kae hopya: aw a khua mawze “Amaw tuh ka nyh khyh,” cite vaethum nae 
cih ci,” a ci. 


Jesuh Tuh Paw Kalan Thuanawpaw Laanpi 


14:1 Jesuh nynh a zuituhae kyakhe, “Lung vawsaw, lungriathaete um nang 
oh. Pachia zyn ohla kae khazema oun zyn oh. 2 Ka Paw inn kya tuh 
innkhaan patae um, te nanin hanlang umnaw paccyng khylang ka cceih ci. 
Tute athua khyh langze hynte kae hopalang khyh oh. 3 Te ka cceiza nanin 
umnaw kae paccyng koute kae ki ciza ka umnaw kya nah um buanawlang 


oh kae hoy cih oh. 4 Ka ccianawlangpaw kya e laanpi tuh nah ny oh,” a ci. 
5 Thomas nynh, “Bawipaw, pawkalan nynh na ccia ngaw ci paw kae nyh 
khy, tukeiccuze pawtemou tuinkya thuanawpaw laanpi tuh kae nyh ci?” a 
ci. 6 Jesuh nynh, “Kae tuh laanpi, baccing te hiinnaw nynh ka thua; kaekah 
kyate holeite tuh Paw kalan hum sangma thua kholang khyh hae. 7 Atulya 
kae hyn nae nyvae ohza ka Paw zema nah nyh cih oh, te atu kyate amaw 
kha nah nyh ohza nah muivae oh,” a ci. 8 Filip nynh a kyakhe, “Bawi paw, 
Paw tuh oun muisah tua, tuh e tuh kae peki ccaccingpaw nynh athua,” a ci. 
9 Jesuh nynh, “Nae kya ccyh saepi ka umvaepawte atu cia nae nyh loh 
khyh tou, Filip? Humzema kae oun muivaepaw tuh ka Paw kha a muivae. 
Pawccemou, “Na Paw oun muisah tua,” cite nae khia ung? 10 Kae hyn ka 
Paw lungkhu ka umza ka Paw hyn ka lungkhu kya a um ci paw na zyn 
khyh tou, Filip? Nanin kya ka hopaw hyn ka lungkhu kyate oun thopaw 
thuakhy, ka lungkhu kya a umpaw ka Paw ryalawnaw kyate nynh oun 
thua. 11 Kae hyn ka Paw lungkhu ka umza ka Paw hyn ka lungkhu kya 
nynh a um cite ka hopaw hyn zyn oh. Tuh e nah zyn kho khyh oh athuaze 
uccaw ka raepaw keiccu sang hynh oun zyn oh. 12 Baccaccing kae hopya 
oh: kae oun zyntu nynh tuh ka raepaw hyn a rae bua ci, pawccecize ka 
Paw kalan ka ccia ngaw keiccuze hynh laeze uccaleepaw cia a rae cipaw 
nynh athua. 13 Te ka Paw phu-enaw tuh Ccapaw kyate alangkunawlang 
ka minte nah ngia ohpaw balyn tuh kae raepah cih oh. 14 Pawpaw balyn 
ka minte kae kha nae ngialang ohze kae raepah cih oh. 


Thya Muisaw Bakinnaw 


15 “Kae nae sungsah oh langze ka kawbyahae nah zui cih oh. 16 Paw 
kalan ka ngia cize nae kya zungzae a umlangpaw ccangpaw Bawmtu ae 
pya cih oh. 17 Amaw tuh Muisaw thuaza Pachia baccing a langsakutu 
nynh athua. Laephi nynh amaw tuh ccou khy, pawccecize amaw kha muih 
kho khyza nyh kho khy. Thuasalama nanin nynh amaw tuh nah ny oh, 
pawccecize amaw tuh nae kya umza nae lungkhu kya a um keiccu nynh 
athua. 18 “Ka cciavaeze nae makhaete kae cciatawlang khyh oh, nae 
kalan bua kae ki ci. 19 Sosoh tari kya laephi nynh oun muilang khy, 


thuasalama nanin nynh nae muih cih oh; te ka hiin keiccuze nanin zema 
nah him bua cih oh. 20 Tuh e nin oun thuate kae nae lungkhu ka um hawte 
ka Paw lungkhu ka umpaw te nanin ma ka lungkhu nah um ohpaw kha nae 
nyh cih oh. 21 “Humzema ka kawbyahae pawmza a zuipaw tuh oun 
sungsatu nynh athua. Humzema kae oun sungsatu miakaw tuh ka Paw 
nynh a sungsah ci; kae nynh ma ka sungsah ciza a kya ka phykuh ci,” a ci. 
22 Judas Iskariot athualetipaw Judas nynh, “Bawipaw, pawtemou laephi 
kya thualeite kae kya hein na phyku kho ngaw?” a ci. 23 Jesuh nynh a 
kyakhe, “Humzema kae oun sungsapaw tuh ka ccanpyapaw a zul ci. Ka 
Paw nynh a sungsah ciza ka Paw thuasa, kamaw thuasa, kae thua ciza 
amaw kya kae um ci. 24 Humzema kae oun sungsaleipaw nynh tuh ka 
ccanpyapaw ma zui khy. Te ccanpyakunaw nah thae ohpaw hyn ka 
lungkhu kyate oun poupaw thuakhy, thuasalama oun shawtupaw ka Paw 
kyate oun thuapaw nynh athua. 25 “Nae kya ka um lyaze hynh e tuh kae 
hopyavae oh. 26 Ka minte ka Paw nynh oun shaw cipaw Bawmtu Thya 
Muisaw nynh pawpaw balyn ae ccanpah cih ohza kae hopyavae ohpaw 
balyn kha ae tuasathui cih oh. 27 “Nae kya daenaw kae cciatawpya oh, ka 
daenaw kae pya oh. Laephi nynh ae pya oh hawte kae pya khyh oh. 
Lungvawsaw, lungriathaete um nang oh, rhi zema rhih nang oh. 28 Nanin 
kyate, “Ka cceth ci, thuasalama nae kalan bua kae ki ci,” ka ci paw kha 
nah thae oh. Nae sungsah ccaccing oh langze Paw kalan ka ccialangpaw 
hyn nae lung atua ci; pawccecize amaw tuh kae laeze a leehua. 29 Ka ho 
hawte oun cyikute nah zynnawlang oh atu acyiku maw kya kae hopyaty 
oh. 30 Nae kya ccyh saepi bya ka ho kho khy, pawccecize hynh e laephi 
uktupaw oun thuavae. Ka tungvaw kya kaw pawsangma hoi khy, 31 
thuasalama Paw ka sungsapaw kha laephi nynh a nyh hahe ci; pawcececize 
kaw oun pya thyhawte pawpaw balyn kha ka rae keiccu nynh athua. 
“Rang oh, hein hmin kyate cceth oh si. 


Mitsur ku Ccaccing Jesuh 


15:1 “Mitsur ku ccaccing tuh kamaw hynh ka thuaza ka Paw tuh kokhu 
hoitu nynh athua. 2 Kae kyate a thaeeleipaw aran balyn kha marya bae 


haeza a thaeepaw aran miakaw nynh hou ah thaeenawlang hae te 
athyanawlang thyasah athua. 3 Nanin tuh kae ccanpya ohpaw liate nah 
thyavae oh. 4 Kamaw kya kyngkuh ohla kae zema nae kya ka kyngkuh ci. 
A ran nynh amakhaete thaee kho khy, mitsur ku kya nah kyngku khyh 
ohze nah thaee kholang khyh oh. 5 “Kae tuh mitsur ku ka thuaza nanin tuh 
aranhae nynh nah thua oh. Humzema ka kya a kyngkupaw tuh kae zema a 
kya ka kyngkuh ciza thaee patae a thaee ci; pawccecize kae leite 
pawsangma nah rae kho khyh oh. 6 Humzema ka kya a kyngkuleipaw tuh 
ah vuahaepaw aran roupawte nynh aloku; tucihawpaw aran tuh soitluate 
maei lungkhu lang vua haeza marya a u. 7 Ka kya nah kyngkuh ohza ka 
bya nae lungkhu a um langze nah ry ohpaw miakaw nah ngia oh langze 
nah mawe cih oh. 8 Thaee patae nah thaeenaw oh liate ka Paw phu-enaw 
kha nah langsaku oh, tuhawte nynh ka zuitulang nah tangnaw oh zema 
athua. 9 Ka Paw nynh oun sungsah hawte kae sungsah bua oh, ka 
sungsanaw kya hyn um Zungzae oh. 10 Ka Paw kawbyahae kha ka zuiza a 
sungsanaw kya ka um hawte ka kawbyahae nah zuilang ohze ka 
sungsanaw kya nah um cih oh. 11 “Ka lungtuanaw tuh nae lungkhu umza 
nae lungtuanaw accinnawlang hynh e hyn kae hopya oh. 12 Ka kawbya 
tuh hynh e hynh nynh athua: kae sungsah oh hawte lukheit te lukheit 
sungsakuh oh. 13 Ccungccaw lukheit nynh a banhae hanlang sungsanaw 
aleehuapaw a hoi khopaw tuh mimin hanlang a hiinnaw pya kha nynh 
athua. 14 Kaw kae pya ohpaw nah laaw oh langze nanin tuh ka banhae 
nynh nah thua oh. 15 Nanin tuh sinumhae kae civaelang khyh oh, 
pawccecize sinum nynh a zuaapaw a laawpaw kha nyh khy. Tulaeze, ka 
banhae kae civae oh, pawccecize ka Paw kyate kae thaepaw miakaw 
balyn kae hopyavae oh. 16 Nanin nynh nae po khyh oh, kamaw nynh kae 
po ohza zungzaete atynpaw thaee patae nah thaeenawlang oh kae shaw 
oh. Te ka minte Paw kalan nah ngia ohpaw balyn ae pya cih oh. 17 Tuinte 
ka kawbya kae pya ohpaw tuh: lukheit te lukheit sungsakuh oh. 


Laephi Nynh Huanaw 


18 “Nanin hyn laephi nynh ae hua oh athuaze kae hyn a huatyvae hae ci 


kha nyh oh. 19 Laephi uccaw lah thua oh laze laephi nynh ka uccaw cite 
ae sungsah cih ohpaw nynh athua. Thuasalama hynh e laephi kyate kae 
povae ohza a uccaw nah thuavae khyh oh, tukeiccu nynh laephi nynh ae 
hua oh. 20 Kae hopya ohpaw hyn ccykekuh oh: “A zuaapaw laeze 
aleehuapaw see um khy'. Kae hyn vawsaw oun pyalang haeze nanin zema 
vawsaw oun pya cih ohza kae ccanpyanaw oh ah zuilang haeze nanin 
ccanpyanaw zema oun zui cih hae. 21 Thuasalama ka ccungccaw nah thua 
oh keiccuze hynh e uccaw balyn tuh nae tungvaw kya oun rae cih hae; 
pawccecize kae oun shawtu kha nyh khyh hae. 22 Mih kya thualei, holeite 
ka lah um langze mih tungvaw seinaw umlang khy, thuasalama 
atuhawpaw tuh mih seinaw keiccuze beilangpaw pawsangma hoi khyh 
hae. 23 Humzema kae oun huapaw tuh ka Paw khazema a hua bua. 24 
Mih laku kya hum nynh sangma ah lah rae boylethaepaw uccawhae kha 
raeleite ka lah um salaze mih tungvaw kya seinaw umlang khy, 
thuasalama atuhawpaw tuh ka uccaw raepaw mang ah muih hae pite ka 
Paw ryte oun huakheih hae. 25 Hynte acyiku aho, pawccecize mih 
kawbya lungkhu kya, “Pawsang athualeipaw keiccuze kae kha oun hua 
hae,” cite a zeikupaw accingnawlangpaw nynh athua. 26 “Ka Paw kyate 
Bawmtu----Muisaw tuh oun thua ciza amaw tuh Pachia kong baccing a 
langsakupaw nynh athua ci. Ka Paw kyate nae kalan kae shaw ciza ka 
konglang oun ho ci. 27 Nanin zema atakawte ka kya nah umvae oh 
keiccuze ka konglang nah ho bua cih oh. 


16:1 “Nae zynnaw kyate nah khyliaku khyhnawlang oh hynh e hyn kae 
hopya oh. 2 Sinakokhae kyate ae dei cih oh, humhung nynh zema nanin 
chia hynh Pachia ryaatu nynh kae thua cite oun tuaku nin hae ccyh oun 
thua ci. 3 Ka Paw te kae kha oun ny khyh hae keiccuze hynhawte 
ccungccawhae nynh nae tungvaw kya oun rae cih hae. 4 Thuasalama hynh 
e hyn kae hopyavae oh, pawccecize nae tungvaw oun rae hae te kae hopya 
ohpaw kha nae nyh cih oh. 


Thya Muisaw Ryalawnaw 


“Nae kya ka um keiccuze hynh e hyn a takawte kae hopah khyh oh. 5 
Thuasalama atu tuh oun shawtupaw kalan ka cceivae ci; hum nynh sangma 
teilangmou na cceth cih cite nae khia khyh oh. 6 Te atu tuh kae hopyavae 
oh keiccuze nae ngae athah ci. 7 Thuasalama baccaccing kae hopya oh: ka 
cciapaw hyn nae hanlang ahooyhua, pawccecize ka ccia khyh athuaze nae 
kalan Bawmntu thua thyalang khy. Thuasalama ka ccialang athuaze nae 
kalan amaw kha kae shaw ci. 8 Te amaw oun thuate tuh laephi 
cceungccawhae kya seinaw kong mih tuanaw a sei zia, baccing kong mih 
tuanaw a sei zia te Pachia bapianaw mih tuanaw a sei zia kha a langsakuh 
ci. 9 Semaw kong mih tuanaw a sei, pawccecize kae oun zyn khyh hae; 10 
paw hynh mou baccing ci paw kong mih tuanaw a sei, pawccecize ka Paw 
kalan ka cceth ciza nae muivae ngaw khyh oh keiccu nynh athua. 11 Te 
bapianaw kong mih tuanaw a sei, pawccecize hynh e laephi uktu hyn 
byapiaty athuavae keiccu nynh athua. 12 “Nae kya holangpaw patae ka 
hoi, thuasalama atulya tuh nah ccykekuh taelang khyh oh. 13 Muisaw oun 
thuate tuh Pachia baccing langsakutu athua keiccuze nanin kha baccing 
kalan ae cctakhae cih oh. Amaw kawite pawsangma holang khy, 
thuasalama a thaepaw kha a ho ciza oun thua cipaw kong zema ae hopah 
cih oh. 14 Amaw nynh phu-enaw kha oun pya ci, pawccecize ka hopaw 
kha a lak ciza nae kya oun ho ci. 15 Ka paw nynh hoipaw balyn tuh ka 
uccaw nynh athua; tukeiccuze Muisaw nynh oun pyapaw tuh a lak ciza nae 
kalan ae hopah cih oh, cite kae hopya naw oh paw tuh athua. 


Ngaethyanaw Te Lungtuanaw 


16 “Sosoh tari kya nae muilang khyh oh, sosoh nukhute bua nae muih cih 
oh,” a ci. 17 Abang zuituhae nynh mimaw te mimaw kha, “Hynh e suilan 
hyn pawpei, ccyh sosoh tari kya nae muilang khyh oh, te sosoh nukhute 
bua nae muih cih oh oun ci. Te, “Paw kalan ka ccia ngaw keiccuze,” cite 
khe oun ci ki. 18 “Sosoh tari kya,” ci paw hyn asuilan pawpe1?” a horypaw 
hyn ah nyh khyh oh rei!” cite ah hokuh hae. 19 A kya bua khia ah 
ryhaepaw kha Jesuh nynh nyza mih kyakhe, “Kae hyn, “Ccyh sosoh tari 
kya nae muilang khyh oh, te sosoh nukhute bua nae muih cih oh,” ka ci 


pawte tou nanin lukheit te lukheit bya nah khiaku oh? 20 Baccaccing kae 
hopya oh: nae rah, nae sia cih oh, thuasalama laephi tuh a lung atua ci, nae 
ngae oun thah ci, thuasalama nae ngaethyanaw tuh lungtuanawlang oun 
tang ci. 21 Nopi nynh mua a puidyngze a ngae a thah, pawccecize a te-ing 
ccyh thuavae; thuasalama mua oun puite a te-ingnaw kha marya a ning, 
pawccecize laevawlang imua lukheit a puipaw lung a tua keiccu nynh 
athua. 22 Tuhawte nynh nanin ma nah thua cih oh: atulya nae ngae a thah, 
thuasalama bua kae muih ki cih ohza nae thinlung tuh lungtuanawte a beih 
ci, tuh e lungtuanaw tuh hum nynh sangma ae lua khovaele1 ohpaw 
lungtuanaw nynh athua. 23 “Tuh e nin oun thuavaeze pawsangma nae 
khiavaelang khyh oh. Baccaccing kae hopya oh: ka minte nah ngia ohpaw 
miakaw ka Paw nynh ae pya cih oh. 24 Atu ryacia ka minte pawsangma 
nah ngia boy khyh oh, nae lungtuanaw accinnaw elang ngia ohla nah muih 
cih oh. 


Laephi Taenaw 


25 “Atu cia tuh hynh e kong ka hovaeze tousenaw cci nynh ka mang. 
Thuasalama tousenaw mangvaeleite baphawte ka Paw kong ka honaw 
ccyh oun thua ci. 26 Tuh e nin oun thuavaeze a kalan ka minte nae ngia cih 
oh, nanin ccaanlangte kae ngiapah cih oh cite ka ho khy, 27 pawccecize 
ka Paw amaw ccacci nynh ae sungsah oh. Pachia kyate kae thuapaw kha 
nae zyn ohza nae sungsah oh keiccuze nanin kha ae sungsah oh. 28 Paw 
kyate kae thuaza laephi kalan kae thua, te atu laephi ka cciataw ciza Paw 
kalan ka cceth ci,” a ci. 29 Te a zuituhae nynh a kyakhe, “Atu tuh 
tousenaw mangvaeleite baphaw ccite nae hopyavae. 30 Pawpaw balyn na 
ny kha kae nyvae, hum nynh sangma khia na hovae khy. Tuh e nynh 
Pachia kyate nae thua kha oun zyn sa,” ah ci hae. 31 Jesuh nynh mih 
kyakhe, “Atu nah zyn oh tou? 32 Nae balynte pong phiaku nae thua cih 
ohza nae inn lang raveh nae cceth cih oh, te ka makhaete nae cciataw nin 
oh ccyh oun thua ciza atu hyn athuavae. Thuasalama kamaw makhae tuh 
ka thuakhy, pawccecize Paw ka kya a um. 33 Kae te nah kyngkunawlang 
oh te ngaengannaw nah hoi khonawlang oh hynh e hyn kae hopyavae oh. 


Laephi nynh nanin kha vawsawnaw ae pya cih oh. Thuasalama nae 
rhawhooy sa! Laephi tuh ka taevae!” a ci. 


Jesuh Nynh Zuituhae Hanlang Saw A Sang 


17:1 Jesuh nynh hynh e bya a ho koute vaaw lang dote, “Ka Paw, accyh 
azawvae. Ccapaw nynh phu-enaw ae pyanawlang na Ccapaw kya 
phu-enaw oun pya tua. 2 Pawccecize amaw kya na pyapaw nynh 
ccungccawhae kya zungzae hiinnaw a pyanawlang hae ccungccaw 
miphuin miakaw tungvaw kawhoinaw tuh amaw kha na pyavae. 3 Te 
zungzae htiinnaw ci paw tuh ahmepaw Pachia namaw ny te na shawpaw 
Jesuh Kri ny kha nynh athua. 4 Na phu-enaw kha laephivaw kya ka 
langsakuvae, laawlang nae pyapaw rya ka thasavae. 5 Ka Paw, laephi rae 
mawZze namaw ryte phu-enaw ka lah hoipaw kha atu na malang hem oun 
pya tua. 6 “Laephi kyate na ko haeza na pyahaepaw kyahin na min tuh ka 
langsakuvae. Mimin tuh na hangpaw thua haeza ka kalan nae pyahaepaw 
nynh ah thua hae. Na bya kha zui haeza, 7 te atu tuh ka kyaze nae pyapaw 
balyn hyn na kyate oun thuapaw nynh ah thua hae ci kha ah ny hae. 8 Nae 
pyapaw na bya kha ka hopah haeza ah pawmvae hae; na kyate oun 
thuapaw ka thuanawpaw baccing kha nyh haeza nae shawpaw ka thua 
khazema oun zyn hae. 9 “Mimin hanlang saw ka sangza laephi hanlang 
saw ka sang khy, thuasalama nae pyahaepaw hanlang saw ka sang, 
pawccecize na uccaw nynh ah thua hae. 10 Ka hoipaw balyn hyn na 
uccaw thua haeza na hoipaw balyn hynma ka uccaw nynh ah thua hae; te 
mimin kyate ka phu-enaw tuh alangku. 11 Te atu na kalan kae cceith ci, 
laephi kya ka umvaelang khy, thuasalama mimin tuh oun um ung cih hae. 
Athyapaw ka Paw, nang te kae tuh pyngkheit ah thua hawte laephi kya a 
um unghaepaw kha pyngkheit ah thua thyanawlang hae nae pyapaw na 
min huhante mimin tuh khum tua hae. 12 Mih kya ka umlya tuh nae 
pyapaw na min huhante mimin tuh ka khyngsah hae. Ccathya 
accingnawlang a zolangpaw ccungccapaw holeite tuh mimin kha marya ka 
khyngsah hae. 13 Atu tuh na kalan kae ccetvae ciza laephivaw kya hynh e 
hae ka honawpaw tuh ka lungtuanaw kha mih thinlung kya a beilangte ah 


hoi thyanawlang hae nynh athua. 14 Kamaw hyn laephi uccaw ka 
thuakhyh hawte mimin zema laephi uccaw ah thuakhyh hae keiccuze na 
bya mih kya ka hopyavae haeze laephi nynh mimin kha a hua hae. 15 
Mimin kha laephi kyate lak hae cite kae ngia khy, thuasalama 
ahooyleipaw kyate khyndadylang naung hae cite nynh kae ngia. 16 Kae 
tuh laephi uccaw ka thuakhyh hawte mimin zema laephi uccaw thua bua 
khyh hae. 17 Mimin kha na kyakhe baccingte thyasah tua hae; na bya tuh 
baccing nynh athua. 18 Laephi kalan nae shaw hawte mimin kha laephi 
kalan ka shaw hae. 19 Te mimin zema na kya baccingte thyasah ah 
thuanawlang hae kae zema mimin keiccuze na kyakhe ka thyasakuh bua. 
20 “Mimin hanlang kyalya saw ka sang khy, thuasalama mimin bya 
thungte kae oun zyn cihaepaw hanlang zema saw ka sang. 21 Mih balynte 
pyngkheit ah thuanawlang hae saw ka sang. Ka Paw, nang tuh ka lungkhu 
na umza kamaw ma na lungkhu ka um hawte mimin zema ah lungkhu kya 
beh um bua hae sa. Namaw nynh nae shawpaw hyn laephi nynh ah zyn 
thyanawlang hae mimin tuh pynkheitlang beh tang hae sa. 22 Nang te kae 
tuh pyngkheit ah thua hawte mimin zema pyngkheitlang ah tang 
thyanawlang hae namaw nynh nae pyapaw phu-enaw kha mimin ma ka 
pya bua: 23 Kae nae sungsah hawte mimin na sungsanawhaepaw te kae 
nae shawpaw hyn laephi nynh a nynawlang nang ka kya na umza kae mih 
kya ka umnawpaw tuh mimin pynkheitlang ah tangnawlang hae nynh 
athua. 24 “Ka Paw, nae pyapaw phu-enaw hyn ka umnaw miakaw umsah 
ka ryhaepaw nae pyahaepaw nynh ka phu-enaw kha ah muih cih hae; 
pawccecize laephi rae mawte nae sungsavae. 25 A dingpaw ka Paw, nang 
tuh laephi nynh ae nyh khy, thuasalama kae nynh tuh kae nyza hynh e hae 
nynh nae shawpaw kha ah ny hae. 26 Nae sungsanaw tuh mih lungkhu kya 
umza kae ma mih lungkhu kya ka umnawlang na min tuh mimin kya ka 
nysah haeza tuhawte zungzae ka nysah cih hae,” a ci. 


Jesuh Kyngnaw 


18:1 Jesuh nynh saw a sang koute a zuituhae ryte Kidron vaw rawlang ah 
cceth hae. Tuinkya kokhu sankheit umza Jesuh te a zuituhae tuh tum 


kalankhe ah tee hae. 2 Tuh e kokhu tuh Jesuh te a zuituhae ah 
tongkuhenaw hae athua keiccuze phetu Judas nynh pawkya nynh a um ci 
paw kha a ny. 3 Tukeiccuze Judas tuh silawtu piccanhae te Farasihae nynh 
oun shawhaepaw Rom rhawkaw phukhett te beikinn rintuhae ryte ah cceih 
hae; mimin nynh zunghe te maei-inn, maeiccaw ryte ah cceth hae. 4 Jesuh 
nynh a tungvaw kya acyikuh cipaw balyn kha a ny kou keiccuze cciadoy 
haeza mih kyakhe, “Hummou nah ccung oh?” cite a khia hae. 5 Mimin 
nynh, “Nazarethpaw Jesuh,” ah ci hae. Jesuh nynh, “Kae hynh nynh ka 
thua,” a ci. A phetu Judas tuh mih pe kyakhe a thadyn. 6 Jesuh nynh, 

“Kae hynh nynh ka thua,” a ci paw kha ah thae hae te nulang thungkuh 
haeza lae kalan ah khyliakuh hae. 7 Jesuh nynh, “Hummou nah ccung 
oh?” a ci ki. Mimin nynh, “Nazarethpaw Jesuh,” ah ci hae. 8 Jesuh nynh, 
“Kae hynh nynh ka thua, kae cipyavae oh. Kae hynh nae ccung oh athuaze 
miccanghae hynh tuh cciasah oh,” a ci. ( 9 Hynte a cinawpaw tuh, “Ka 
Paw, ka kuit lungkhu nae pyapaw tuh lukheit sangma ka z0osahaepaw um 
khy,” a ci paw kha accingnaw elang nynh athua.) 10 Simon Peter nynh, 
thaloy a vawkupaw kha oun dungkuza Silawtu Lupi seepaw a ranglang 
nakua thohpaelang a bae. Seepaw a min tuh Malkhus nynh athua. 11 Jesuh 
nynh Peter kyakhe, “Na thaloy kha a bu lungkhu lang sang! Ka Paw nynh 
oun pyapaw ingnaw banan hyn ka nia leilangte tou nae tua?” a ci. 


Annas Malang Jesuh 


12 Tuinte Rom rhawkawhae mih Bawipaw te Judah palikhae ryte Jesuh 
tuh kyng haeza ah hei hae, 13 te masaty Annas kalan ah cciakhae hae. 
Annas tuh tuin kum kya Silawtu Lupi a latu Kaiafas a zu paw nynh athua. 
14 Kaiafas tuh ccungccawhae ccaanlang ccungccaw lukheit chi ahooyhua 
cite Judah kawhoituhae kya ruanaw a pyatu nynh athua. 


Peter Nynh Jesuh A Vua 


15 Simon Peter te ccangpaw zuitu nynh Jesuh kha ah zui hae. Tuh e 
ccangpaw zuitu tuh Silawtu a lah nyvaepaw thuaza a Lupi maepah lang 


Jesuh ryte ah tee hae. 16 Peter tuh sakuih lialangte nynh a um. Tuinte 
ccangpaw zuitu nynh atolang khe toykuza sakuih kya umnung nopinung 
kha beikza Peter tuh a lungkhu lang a teekhae. 17 Sakuih kya umnung 
nopinung nynh Peter kyakhe, “Khuh e paw zuituhae lakuze lukheit na thua 
khyh zaw?” a ci. Peter nynh, “Ka thuakhy,” a ci. 18 Khua acci keiccuze 
sinumhae te beikinn rmtuhae nynh maeihoite maeituakuh haeza 
thadynlangte ah ekuh hae. Peter zema lah cceih buaza mih kyakhe 
thadynlangte a ekuh bua. 


Silawtu Lupi Nynh Jesuh Bya A Khia 


19 Silawtu Lupi nynh Jesuh kha a zuituhae te a ccanpyanaw konglang a 
khia. 20 Jesuh nynh, “Alangkulangte ccungccawhae balyn ah pumkunaw 
hae sinakokhae te Beikinn kya ka ccanpya hae. Aphirulangte ka hopaw 
umboy khy. 21 Tute athua pite pawccemou bya nae khia oh? Ka hopaw 
bya a thaehaepaw kha khia tua oh. Ka hopyahaepaw kha khia tua ohla 
pawmou ka hopya hae ci paw kha ah nyh cih hae,” a ci. 22 Tucite a 
hopawte tuinkya a umpaw beikinn rintuhae lakuze lukheit nynh Jesuh tuh 
biaza, “Silawtu Lupi kya pawtemou tute a ho ngang!” a ci. 23 Jesuh nynh, 
“Ka ho seipaw a um langze ka ho seipaw tuh hem umhaepaw kya ho tua! 
Thuasalama ka hopaw hyn ahmepaw ka ho athua langze pawccemou nae 
bia?” a ci. 24 Tucite Annas nynh a heikuh pite Silawtu Lupi Kaiafas kalan 
a ky. 


Peter Nynh Jesuh A Vua Ki 


25 Peter tuh tuinkya maei ekute a thadyn. Abanghae nynh a kyakhe, 
“Nang hynh zema khah e paw zuituhae lakuze lukheit na thuakhyh zaw?” 
ah ci hae. Thuasalama Peter nynh pheikuza, “Ka thuakhy,” a ci. 26 
Silawtu Lupi seehae lakuze lukheit, Peter nynh a nakua thohpaelang a 
baepaw ccanvaepaw nynh, “Jesuh ryte kokhu kya kae muipaw na 
thuakhyh tou?” cite a khia. 27 Peter nynh, “Ka nyh khy,” a ci ki. Tuinte 
aw oun khua. 


Pilat Malang Jesuh 


28 Awkhua takawte Jesuh tuh Kaiafas mn kyate mangki mn lang ah 
cciakhae hae. Judah kawhoituhae tuh mangki inn lungkhu lang tee khyh 
hae, pawccecize mih phung thyhawte ccirarilangte Pongpou looh ae ah ry 
hae keiccu nynh athua. 29 Tukeiccuze Pilat nynh toykuza mimin kyakhe, 
“Hynh e paw hyn paw seinaw mou a hoi?” cite a khia hae. 30 Mimin 
nynh, “Seinaw hoi khyh salaze hynte kae cciakhaelang khy,” cite ah 
khung hae. 31 Pilat nynh mimin kyakhe, “Tute athuaze naemaw nynh 
cciakhae ohla naemaw phung thyte a bya tuh lah pia oh,” a ci. Mimin 
nynh, “Kaenin tuh ccungccaw chianaw kaw kae hoi khy,” ah ci hae. ( 32 
Jesuh nynh paw chinaw mou a ing ci, ci paw kha a lah hotypaw 
accingnaw elang hynhawte acyikunawpaw tuh athua.) 33 Pilat nynh a inn 
lungkhu lang teekite Jesuh tuh koza, “Judahae Siangpahrang na thua tou?” 
cite a khia. 34 Jesuh nynh, “Hynh e bya nae khiapaw hyn na lungkhu kyate 
oun poupaw tou, athuakhyze minghae nynh ka konglang ae hopyahaepaw 
tou?” cite a ci. 35 Pilat nynh, “Judahaelang tou nae tua? Ka kalan ae 
thuasahaepaw hyn na miphuimhae te silawtu piccanhae nynh ah thua hae. 
Paw uccaw mou na rae?” a ci. 36 Jesuh nynh, “Kae, ka peenaw tuh hynh e 
laephi kya thuakhy, ka peenaw tuh hynh e laephi kya thuasalaze Judah 
kawhoituhae kya thualeilangte ka zuituhae nynh ah dou cih haepaw! Ka 
peenaw ram tuh hynh e laephi kya thuakhy,” a ci. 37 Tukeiccuze Pilat 
nynh, “Siangpahrang na thua ccaccing tou?” a ci. Jesuh nynh, “Nang nynh 
siangpahrang nynh na thua nae ci. Laephivaw ka puinuathepaw te ka 
thuanuathepaw tuh eenaw ccankheit athuapaw ho hynh nynh athua. 
Humzema baccing kya a umpaw tuh ka bya a ngae,” a ci. 38 Pilat nynh, 
“Pawpei baccing tuh?” a ci. 


Jesuh Chialangte Bya Ah Pae Hae 


Tukoute Pilat nynh atolang e ccungccawhae kalan toykuh kiza mimin 
kyakhe, “A tungvaw kya chialang ciate seinaw ka muih khy. 39 
Thuasalama nae phung nah hoi ohpaw thyte Pongpou lungkhu kya 


thongccah lukheit zungzae kae shawpya he oh. Judahae Siangpahrang hyn 
kae shawpyalang ohze nah ry oh ve?” a ci. 40 Mimin nynh siabiate, “Anin 
shawlang kae ry khy! (Barabbas nynh shaw kae ry!” ah ci hae. (Barabbas 
tuh miruh nynh athua.) 


19:1 Tuinte Pilat nynh Jesuh tuh cciakhaeza a buasah hae. 2 Rhawkawhae 
nynh hinku kha lukhung-lang khepah haeza ah khungsah hae. Te 
boe1senpaw kha ah zingsah hae. 3 Te a kalankhe cceth haeza, “Judahae 
Siangpahrang tuh a hiinshe sae sa!” cih haeza ah bia hae. 4 Pilat tuh bua 
pou kiza mibuupi kyakhe, “Ngaetua oh! A tungvaw kya chialang ciate 
seinaw ka muih khy, ci paw langsakunawlang nae kalan kae cciakhae 
ngaw,” a ci. 5 Tucite hin lukhung khungkuza boeisenpaw zingkute oun 
pou. Pilat nynh mimin kyakhe, “Dotua oh! Hynh e paw hynh nynh athua!” 
a ci. 6 Silawtu piccanhae te beikinn rintuhae nynh ah muih hae te sia 
haeza, “Vaelan kya khiade! Vaelan kya khiade!” ah ci hae. Pilat nynh 
mimin kyakhe, “Naemaw nynh lah cciakhae ohla vaelan kya lah khiade 
oh. Kae nynh tuh chialang ciate seinaw ka muih khy,” a ci. 7 Mibuupi 
nynh, “Phung kae hoiza tuh e thyte chialang accang, pawccecize Pachia 
Ccapaw nynh ka thua a ciku,” cite ah let hae. 8 Tuh e kha Pilat nynh a 
thaete a bung hou oun zou. 9 A inn lungkhu lang tee kiza Jesuh kyakhe, 
“Paw kyatemou nae thua?” Nae khunglang khyh tou? Nang lawesanaw te 
vaelan kya chianaw kaw ka hoipaw hyn na nyh khyh tou?” a ci. 
Thuasalama Jesuh nynh khung khy. 10 Pilat nynh, “Nae khunglang khyh 
tou? Nang lawesanaw te vaelan kya chianaw kaw ka hoipaw hyn na nyh 
khyh tou?” a ci. 11 Jesuh nynh, “Ka tungvaw kya kaw na hoinawpaw tuh 
Pachia nynh kaw ae pyapaw liate nynh athua. Tukeiccuze nang laeze na 
kuit kalan oun thuasatupaw hyn a sethua,” a ci. 12 Tuh e kha Pilat nynh a 
thaete Jesuh lawesanawlangpaw laanpi muilang a zuaku. Thuasalama 
mibuupihae nynh siaki haeza, “Hynh e paw hyn na saw athuaze Rom 
Siangpahrang hawiccaw na thuakhyh cinawpaw nynh athua. Hum 
ccungccaw nynh ma Siangpahrang nynh ka thua a ciku athua langze Rom 
Siangpahrang a doupaw nynh athua!” ah ci hae. 13 Tuh e bya kha Pilat 
nynh a thaete Jesuh tuh atolang khe oun poukhaeza, “Lungphae 


Maepaw,” cihaepaw bapia-naw tungkhung kya a dahung. (Tuh e hmin tuh 
Hebru byate “Gabbatha,” ah ci hae.) 14 Pongpou Poy dyng thuaza ninthu 
nynh athua. Pilat nynh mimin kyakhe, “Nae siangpahrang tuh dotua oh!” a 
ci. 15 Mimin nynh siaki haeza, “Theih! Theih! Vaelan kya khiade!” ah ci 
hae. Pilat nynh, “Siangpahrang hyn vaelan kya khiadesah cite nae ry oh 
tou?” ah ci hae. Silawtu piccanhae nynh, “Siangpahrang kae hoipaw tuh 
Sizar kyalya nynh athua,” cite ah khung hae. 16 Tuinte Pilat nynh Jesuh 
kha vaelan kya khiadelangte a pya hae. 


Jesuh Tuh Vaelan Kya Ah Khiade Hae 


Tucite Jesuh tuh ah cciakhae hae. 17 A vaelantung puikute pouza “Luru 
hmin,” cihaepaw kya a thua. (Tuh e hmin tuh Hebru byate “Golgotha,” ah 
ci hae.) 18 Tuinkya Jesuh tuh vaelan ah tah hae; ccangpaw ccungccaw 
lunin zema voyrang kya tah bua haeza Jesuh tuh mih laku kya ah tah hae. 
19 Pilat nynh syntawnaw ccaw zeiza vaelantung vaw a taw. A zeipaw tuh 
“Nazarethpaw Jesuh, Judahae Siangpahrang,” cite a zei. 20 Jesuh ah 
tanaw hae hmin tuh khopi kyate eih asaw khyh keiccuze tuh e ccaw tuh 
ccungccaw patae nynh ah ria hae. Syntawnawpaw tuh Hebru bya, Latin 
bya te Grik byate ah zei hae. 21 Silawtu piccanhae nynh, Pilat kyakhe, “ 
“Judahae Siangpahrang,” ci thualette, “Judahae Siangpahrang nynh ka 
thua, a ci,” cite zei tua,” ah ci hae. 22 Pilat nynh, “Ka zeivaepawza ka zei 
thyte um sa,” a ci. 23 Rhawkawhae nynh Jesuh tuh vae-lan ah tah hae 
koute a boeinin kha lawkuh haeza zungkheitt ccite ccou-nawlang 
zungpaleilang ah shei hae. Mimin nynh akawng umletlangte ah 
kuaahaepaw angkiccua khazema ah laaw hae. 24 Rhawkawhae nynh 
lukheit te lukheit kyakhe, “Hynh e angkiccua hynh tuh ah sheilang khyh 
oh, hummou a ccou cih ci paw nynawlang ccungccy nynh ah dung ngaw 
oh,” ah cikuh hae. Hynte acyikupaw tuh ccathya kyaze, “Ka boeinin tuh 
neikuh haeza ka angkiccua hanlang ccungccy ah dung hae,” a ci paw 
accingnawlang nynh athua. Tuh thyhawte rhawkawhae nynh a cyi hae. 25 
Jesuh vaelantung pe khe a nung, a nung netanung, Klopas zu Mary te 
Magdala khua e Mary hae ah thadyn hae. 26 Jesuh nynh a nung te a 


sungsapaw a zuitupaw tuinkya ah thadynhaepaw kha muiza a nung 
kyakhe, “Amaw kha na ccapaw nynh athua,” a ci. 27 Tuinte a zuitupaw 
kyakhe, “Amaw hyn na nung nynh athua,” a ci pya. Tuin ccyh kyate a 
zuitupaw nynh Jesuh nung kha a im kya a um sa. 


Jesuh Chinaw 


28 Jesuh nynh pawpaw balyn kha atu tuh accinvae ci kha a ny, te ccathya 
kya e accingnaw elang, “Ka tui a haaw,” a ci. 29 Tuinkya mitsurtuiriapaw 
ankheit umza tuh e lungkhu lang boeipawe daung haeza hisop ccaungngoe 
kya heidete Jesuh khalan kya ah tu hae. 30 Jesuh nynh mitsurtuiriapaw tuh 
daweza, “Athavae,” a ci. Tuinte a lu tingza a chi. 


Jesuh A Naw Ah Thuin Hae 


31 Tuinte Judah kawhoituhae tuh Pilat kalan cceih haeza ah tahaepaw ccu 
khya khylang te vaelantunghae kya e mih ruaa laawlang ah ngia hae. Ah 
chiahaepaw kha Sabbath nin kyacia vaelantung vaw umlangpaw kha ah ry 
khyh hae keiccuze ccaccung Ninpangaw nin kya ah ngia hae. Sabbath nin 
tuh accihuapaw nin khe athua ki. 32 Tukeiccuze rhawkawhae nynh cceih 
haeza Jesuh ryte vaelan ah tah kheihaepaw lukheit ccu ah khya hae koute 
lukheitpaw ccu kha ah khya ki hae. 33 Thuasalama Jesuh kya ah thua 
haete a chivaepaw kha ah ny hae keiccuze a ccu kha khyavae khyh hae. 
34 Rhawkawhae lakuze lukheit nynh Jesuh a naw kha a ccoyte thuinza 
vaekheitmawte chii te tui oun pou. ( 35 Tute acyikupaw a muitupaw nynh 
a hopaw thuaza nah zyn thyanawlang oh ci hynh nynh athua. A hopaw 
hynh zema baccing thuaza amaw nynh zema baccing nynh ka ho ci paw a 
ny.) 36 Ccathya nynh, “A ru ccankheit sangma khya thualang khy,” a ci 
paw kha a ccingnawlang nynh athua. 37 Te ccangpaw ccathya nynh, “Ah 
thuinhaepaw kha ccungccawhae nynh oun do cih hae,” a ci ki. 


Jesuh Unaw 


38 Tukoute Arimathea khuapaw Josef nynh Jesuh ruaa laawlang Pilat 


kalan a ngia. (Josef tuh Jesuh zuitu lukheit thua salazema Judah 
kawhoituhae kha a rhi keiccuze arulangte a zuipaw nynh athua.) Pilat nynh 
Jesuh ruaa kha na lak kho a cipya keiccuze Josef nynh a laaw. 39 Jesuh te 
tongku khylang khuazi kya a lah cceih boypaw Nikodemas ma Josef kalan 
cceih buaza zimuin pawng zakheit loukaw aripaw mura zimuin te anro 
pykupaw kha oun ccyng. 40 Mih luninte Jesuh ruaa kha lak haeza Judahae 
nynh michi ccy phungte zimuin ryte boeirawpawte ah laung hae. 41 Jesuh 
ah chianaw hae kyakhe kokhu sankheit umza tuinkya hum sangma ah ccy 
boyleinaw hae ssaw thawpaw a um. 42 Sabbath nin mawtaraw thuaza 
ssaw tuh anae keiccuze Jesuh ruaa tuh tuinkya ah ccy hae. 


Accawngpaw Ssaw 


20:1 Nawpi nin khua a dae maw, Magdala khua e Mary tuh ssaw kalan 
lah cceiza athuhfu a nawekuvaepaw kha a mui. 2 Simon Peter te Jesuh 
nynh a sungsapaw ccangpaw zuitu kalan ccaweza mih kyakhe, “Ssaw 
kyate Bawipaw pheh ah laawvae hae, pawkya nynh ah naung hae ci paw 
kae nyh khy!” a ci. 3 Tuinte Peter te ccangpaw 7uitu tuh ssaw kalan ah 
cceth hae. 4 Mih luninte ah ccawe hae, thuasalama ccangpaw zuitu tuh 
Peter laeze aranghualangte ccaweza ssaw kya a thua ty. 5 Ssaw lungkhu 
lang balingte doza khiarawpaw boei kha a mui, thuasalama a lungkhu lang 
tee khy. 6 A nulangte Simon Peter tuh oun thuaza ssaw lungkhu lang po a 
tee. Tuinkya boetrawpaw, 7 te Jesuh lu ah heinawhaepaw boei kha a mui. 
A lu heinawpaw boei tuh boeirawpaw ryte umleite bikute amakhaete a 
um. 8 Te ccangpaw zuitu, ssaw kya a thuatypaw zema ssaw lungkhu lang 
a tee bua; muiza a zyn. 9 (Chinaw kyate a thoothui hahe cih cite ccathya 
nynh a ci paw kha nyh loh khyh hae.) 10 Te zuituhae tuh mih mn langkhe 
ah ki hae. 


Magdala khua e Mary Kya Jesuh A Langku 


11 Mary tuh ssaw atolang thadynte a rah. Tute a rah lalialangte balingza 
ssaw lungkhu langkhe a do, 12 te arawpaw ah laawkuhaepaw vaawhae 


lunin kha Jesuh ruaa ah naungnaw hae kya alia alute ah dahunghaepaw 
kha a mui. 13 Vaawhae nynh, “Pawccemou pi na raw, nopinung?” ah ci 
hae. Anin nynh, “Ka Bawipaw kha humhae nynh ma pheh lak haeza 
pawkya nynh ah naung hae ci paw ka nyh khy!” cite a khung hae. 14 
Tuinte Mary nynh maekuza tuinkya Jesuh a thadynpaw kha a mui; 
thuasalama Jesuh athua kha nyh khy. 15 Jesuh nynh, “Nopinung, 
pawccemou pi na raw? Hummou na ccung?” cite a khia. Tute a beiktu kha 
kokhungawtu nynh athua cite a tua keiccuze Mary nynh, “Saya, namaw 
nynh na laaw athua langze na naungnaw kha oun hopah la ka cceth ciza ka 
lah lak ci,” a ci. 16 Jesuh nynh, “Mary!” cite a ci. Mary nynh Jesuh 
kalankhe hoyza Hebru byate, “Rabboni!” a ci. (Asuilan tuh “Saya,” 
cinawpaw nynh athua.) 17 Jesuh nynh Mary kyakhe,” Oun kyng nang! 
Pawccecize Paw kalan ka thua loh khy. Thuasalama ka unohae kalan lah 
cceth la mih Paw athuapaw ka Paw, mih Pachia athuapaw ka Pachia kalan 
ka kivae ci, a ci cite lah hopah hae oun ci,” a ci. 18 Tukeiccuze Magdala 
khua e Mary tuh cceiza Bawipaw a muinawpaw te a kya a hopaw balyn 
kha zuituhae kya a hopya hae. 


Zuituhae Kya Jesuh A Langku 


19 Nawpi nin zetepi khe zuituhae tuh pyngkheilang tongkuh haeza Judah 
kawhottuhae ah rhi hae keiccuze thuakawhae balyn marya ah 
khawsungkuh hae. Te Jesuh tuh oun langkuza mih laku kya oun thadynte, 
“Nae kya daenaw um sa,” a ci. 20 Tuh e a ho koute mih kyakhe a kuithae 
te a naw kha a muisah hae. Zuituhae tuh Bawipaw ah muthaepawte 
lungtuanawte ah beih hae. 21 Jesuh nynh mimin kyakhe,” Nae kya daenaw 
um sa. Ka Paw nynh oun shaw hawte nanin ma kae shaw bua oh,” a ci ki 
hae. 22 Tuinte mih tungvaw kya a hy kha sawnua haeza, “Thya Muisaw 
ccou oh! 23 Minghae seinaw kha nah ngaeethya oh langze ngaeethya ah 
thua cih hae, mimin kha nah ngaeethyalang khyh ohze ngaeethya thualang 
khyh hae,” a ci. 


Jesuh Te Thomas 


24 Zuituhae laenin lakuze lukheit, Thomas (Ccaphei cihaepaw) tuh Jesuh 
a langku lyaze mimin kya um bua khy. 25 Tukeiccuze zuitu ccanghaepaw 
nynh a kyakhe, “Bawipaw kae mui!” ah ci pya hae. Thomas nynh mih 
kyakhe, “A kuit thingkhiate ah khianaw hae adaelaepaw ka muiza ka 
kuitte tuh e adaelaepaw te a naw kya adaelaepaw ka hae tualeite tuh ka 
zynlang khy,” a ci. 26 Nawkheit koute zuituhae tuh inn lungkhu kyakhe 
um haeza Thomas zema a um bua. Thuakawhae kha marya ah khaw hae, 
thuasalama Jesuh tuh oun langkuza mih laku kya thadynte, “Nae kya 
daenaw um sa!” a ci. 27 Tuinte Thomas kyakhe, “Heinkya na kuitdung 
oun naung la ka kuithae hyn oun do tua, te na kuit kha oun dyng la ka naw 
hyn oun hae tua, zynleite um nangvae, zyn ccavae!” a ci. 28 Thomas nynh, 
“Ka Bawipaw te ka Pachia!” a ci. 29 Jesuh nynh, “Nae muih keiccuze nae 
zyn thua ta? Kae oun mulleipite oun zynpaw tuh lungtuapaw nynh athua!” 
a ci. 


Hynh E Cca-uk Nynh Paccyngnaw 


30 A zuituhae mitmuih kya Jesuh nynh ngae-annaw patae a raepaw hyn 
hynh e cca-uk lungkhu kya a ze1leipaw patae a um. 31 Thuasalama hynh e 
hae balyn a zeinawpaw tuh nanin nynh Jesuh tuh Messiah, Pachia Ccapaw 
nynh athua cite nah zyn ohza amaw nah zynnaw oh liate hiinnaw nah 
hoinaw elang oh nynh athua. 


Zuituhae Lusari Kya Jesuh A Langku 


21:1 Tukoute Jesuh tuh a zuituhae kya Tiberias Tuili kya vaekheit a 
langkuh ki. A langkunaw tuh hynte nynh athua: 2 Simon Peter, Thomas 
(Ccaphei cihaepaw), Nathanael (Galilee pee Kanan khuapaw), Zebedi 
ccawhae te ccangpaw zuituhae lunin tuh pyngkheilang ah tongkuh hae. 3 
Simon Peter nynh ccanghaepaw kyakhe, “Kae tuh ngasaw kynglang nynh 
ka cceih ci,” a ci. Mimin nynh, “Na kya kae cceih bua ci,” ah ci hae. 
Tukeiccuze long ccankheit lungkhu lang ah tee hae, thuasalama zi balyn 
pawsangma kyng khyh hae. 4 Khuanin oun thuadyn kya Jesuh tuh tui kin 


khe a thadyn, thuasalama zuituhae nynh Jesuh ci paw nyh khyh hae. 5 
Tuinte anin nynh mimin kha, “Ccanvaehae, pawsangma nah kyng khyh oh 
tou?” cite a khia hae. Mimin nynh, “Pawsangma kae kyng khy,” ah ci hae. 
6 Anin nynh mih kyakhe, “Nae mia kha long ranglang khe vua tua oh, 
ccapyh tuh nae kyng cih oh,” a ci. Tucite mih mia tuh vua haeza ngasaw 
patae ah bung hae keiccuze mih mia cia dung bia khovae khyh hae. 7 
Jesuh nynh a sungsapaw zuitu nynh Peter kyakhe, “Bawipaw nynh athua!” 
a ci. Peter nynh a thaete Bawipaw nynh athua ci paw kha nyza (a boeinin 
kha a lah khaku ty keiccuze) a angkilee kha kikuh kangmawZza tui lungkhu 
lang a phaungku. 8 Ccangpaw zuituhae nynh ngasaw pheh beihpaw mia 
tuh long lungkhu kyate varang lang ah dung hae. Varanglang te eih 
sawvae khy, kaih zakheit loukaw nynh asaw ci. 9 Varang lang oun kae 
hae te maeihoi maei vawlang ngasaw te sanglou ccapyh ah ehaepaw kha 
ah muth hae. 10 Te Jesuh nynh mimin kyakhe, “Nah kyng ohpaw ngasaw 
tuh oun cciakhae oh,” a ci. 11 Simon Peter nynh long lungkhu lang kaeza 
ngasaw leepawte a beihpaw mia kha varang lang a dung. Ngasaw tuh 
zakheit sungpangaw zawthum acih, tucih lawng salama mia tuh sheikuh 
khy. 12 Jesuh nynh mimin kyakhe, “Rang ohla ae oh,” a ci. Zuituhae laku 
hum nynh sangma, “Hummou na thua?” cite khia ngang khyh hae; 
pawccecize Bawipaw ci paw kha ah nyvae hae. 13 Tukeiccuze Jesuh nynh 
cceiza sanglou kha a laaw, te mimin kha a pya hae; tuhawte ngasaw ma 
lakza a pya hae. 14 Hynh e tuh Jesuh chinaw kyate a thoothui koute 
zuituhae kya vaethumnaw a langkunaw nynh athua. 


Jesuh Te Peter 


15 Ah ae hae koute Jesuh nynh Simon Peter kyakhe, “Johan ccapaw 
Simon, hynh e hae nynh oun sungsah hae laeze nang nynh nae sung-sahua 
tou?” a ci. Anin nynh, “Athua Bawipaw, kae sungsapaw tuh na ny,” cite a 
let. Jesuh nynh a kyakhe, “Ka tuutarawhae kha lah do-oyh hae,” a ci. 16 
Vaeninnaw Jesuh nynh, “Johan ccapaw Simon, nae sungsah tou?” a ci. 
Anin nynh, “Athua Bawipaw, kae sungsapaw tuh na ny,” cite a let. Jesuh 
nynh, “Ka tuuhae kha lah do-oyh hae,” a ci. 17 Vaethumnaw Jesuh nynh, 


“Johan ccapaw Simon, nae sungsah tou?” a ci. Vaethum cia Jesuh nynh, 
“Nae sungsah tou?” cite a khia keiccuze Peter tuh a ngaethahza Jesuh 
kyakhe, “Bawipaw, nang nynh pawpaw balyn na ny kou; kae sungsapaw 
zema na ny!” a ci. Jesuh nynh a kyakhe, “Ka tuuhae kha lah do-oyh hae. 
18 Baccaccing kae hopya: na no lya tuh na paccyngkuza na rynaw miakaw 
lang na cceih kho, thuasalama nae tawvaete tuh na lan nae zo ciza ming 
nynh na kuithae kha ae hei cih hae, te na ccia ryleinaw lang kha ae 
cciakhae cih hae,” a ci. 19 (Hynte a hovaeze Peter hyn pawcihawpaw 
chinaw mou a te-ing ciza pawcihawpaw phu-enaw mou Pachia kalan a 
pya ci, ci kha Jesuh nynh a langsakunawpaw nynh athua.) Tuinte Jesuh 
nynh, “Oun zui!” a ci. 


Jesuh Te Ccangpaw Zuitu 


20 Peter nynh oun maekuza a nulang khe Jesuh nynh a sungsapaw zuitu 
kha a mui. Hynh e paw tuh looh ah ae lya haeze Jesuh ngikute, 
“Bawipaw, ae phetulangpaw tuh hummou?” cite a khiatu nynh athua. 21 
Peter nynh tuh e paw kha a muite Jesuh kyakhe, “Hynh e paw hynh so 
pawtepei athua ci?” a ci. 22 Jesuh nynh a kyakhe, “Kae thua cia hiinlangte 
ka rypaw athua langze na hanlang pawtuamou a ung? Oun zui!” a ci. 23 
Tukeiccuze hynh e zuitupaw tuh chilang khyh cite Jesuh zuituhae kya the 
athang. Thuasalama Jesuh nynh chilang khyh a ci paw thuakhy, a 
horypaw tuh, “Kae thua cia hinlangte ka rypaw athua langze na hanlang 
pawtuamou a ung?” a ci paw nynh a thua. 24 Hynh e zuitupaw tuh hynh e 
hae konglang a hotu thuaza a zeitu zema athua, te a hopaw tuh ahmepaw 
nynh athua ci paw kae ny. 


Bathanaw 


25 Jesuh nynh a raepaw ccangpaw patae a um ung. Ccankheitt kou 
ccankheit ze1 lah thua salaze cca-ukhae tuh laephi nynh ccawnglang khyh 
cite nynh ka tua. 


